# Cieľ politiky 2 – Prechod z ekologickejšieho, nízkouhlíkového hospodárstva na hospodárstvo s nulovou bilanciou uhlíka a odolnú Európu vďaka presadzovaniu čistej a spravodlivej transformácie, zelených a modrých investícií, obehového hospodárstva, zmierňovania zmeny klímy a adaptácie na ňu, predchádzania rizikám a ich udržateľnej mestskej mobility

**Stratégia programu**

Smerovanie ku ekologickejšej a nízko uhlíkovej Európe je zamerané na komplexný prístup k mitigácii a adaptácii na zmenu klímy, udržateľné využívanie zdrojov a zvýšenie ochrany prírody a krajiny. V súlade s Európskou zelenou dohodou (Green Deal), záväzkom klimatickej neutrality do roku 2050, Stratégiou environmentálnej politiky SR do roku 2030 a ďalšími národnými programovými dokumentmi sú intervencie zamerané na zvýšenie konkurencieschopnosti slovenskej ekonomiky a podporu ekonomického rastu cestou komplexného prístupu ku zmenám v systéme výroby a spotreby energie, tovarov a služieb, znižovania spotreby prírodných zdrojov a podporou prechodu na obehové nízko-uhlíkové hospodárstvo. Opatrenia v oblasti životného prostredia budú zároveň podporovať rast pracovných miest (tzv. zelené pracovné miesta), prispievať k cieľom sociálnych politík a posilnia prípravu a implementáciu energetického plánovania na regionálnej a lokálnej úrovni a regionálne rozvojové ciele v oblasti nízko- uhlíkového obehového hospodárstva.

Slovensko patrí medzi ČŠ EU27 s najvyšším podielom priemyslu na celkovom hrubom domácom produkte v EÚ a je 7. ČŠ spomedzi EU27 s najvyššou energetickou náročnosťou. Hlavnou výzvou je znižovanie emisií skleníkových plynov a smerovanie k klimatickej neutralite za súčasného zvyšovania konkurencieschopnosti hospodárstva a celkového znižovania spotreby energie.

Klimaticko-energetické ciele EÚ do roku 2030 sú ambiciózne a budú si vyžadovať cielenú a efektívnu podporu opatrení energetickej efektívnosti a využívania OZE, so zohľadnením princípov udržateľnosti (zvlášť v prípade biomasy). SR má dobrý potenciál v oblasti veternej a solárnej energie. Málo využívaný je potenciál geotermálnej energie, pričom na území SR je v súčasnosti identifikovaných 26 perspektívnych oblastí s využiteľným geotermálnym energetickým potenciálom.

Okrem celkového podielu energie z OZE na hrubej konečnej energetickej spotrebe bude potrebné zabezpečiť zvyšovanie účinnosti výroby a distribúcie tepla, ako aj podielu OZE v systémoch zásobovania teplom/chladom. Zároveň si nové technológie a možnosti budú vyžadovať zavádzanie inteligentných energetických systémov vrátane systémov uskladňovania energie a decentralizovanej výroby elektriny z OZE.

Zameranie opatrení podporí ciele v oblasti zmeny klímy a energetiky do roku 2030, ktoré definuje Integrovaný národný energetický a klimatický plán na roky 2021 – 2030 (ďalej len „NECP“) a Dlhodobá stratégia obnovy fondu budov, už dnes je však viac-menej jasné, že vplyvom ambícioznejších klimatických cieľov EÚ budú musieť byť navýšené aj príspevky SR. V oblasti znižovania emisií skleníkových plynov ide o príspevok SR k celoeurópskemu cieľu, ktorým je zníženie o minimálne 55 % (k r. 1990), v sektore ETS[[1]](#footnote-1) o 61 % (k r. 2005). Pre emisie skleníkových plynov v sektore non-ETS je cieľ zníženia na úrovni EÚ stanovený o 40 % (k r. 2005), pričom pôvodný záväzok pre SR predstavuje zníženie o 20 %, po novom by však mal mať hodnotu 22,7 %[[2]](#footnote-2). Podiel OZE má na úrovni EÚ vzrásť o 40 %, záväzok SR podľa NECP je 19,2 %, pričom ich podiel v doprave dosiahne 14 %. Cieľom energetickej efektívnosti na úrovni EÚ je dosiahnuť 9 %-nú úsporu energie v porovnaní s ambicióznym scenárom uvedeným v NECP (čo zodpovedá cieľu 36-39 % pre konečnú a primárnu energetickú spotrebu podľa pôvodného výpočtu), pri pôvodnom cieli bol príspevok SR stanovený na 30,3 %. Prepojenie elektrických sústav dosahuje už teraz 52 %.

Prioritou SR v oblasti energetickej efektívnosti je znižovanie energetickej náročnosti ekonomiky, ktoré v kombinácii s podporou využívania OZE prispeje k zmierňovaniu dopadov ekonomického rastu na klímu a životné prostredie a zároveň prispeje k plneniu cieľov a záväzkov SR v tejto oblasti. Jednou z hlavných priorít je tiež uplatňovanie zásady prvoradosti energetickej efektívnosti. Pre dosiahnutie cieľov v oblasti energetickej efektívnosti stanovených v NECP sú rozhodujúcimi sektory priemyslu a budov, dôležité je však venovať pozornosť aj ďalším oblastiam s potenciálom prispieť k plneniu stanovených cieľov.

Kľúčovými do roku 2030 bude realizácia opatrení na znižovanie energetickej náročnosti fondu budov a opatrenia v sektore priemyslu. Nákladovo-efektívna hĺbková obnova bytových a nebytových budov, verejných aj súkromných, ktorá predstavuje najväčší potenciál možných úspor energie zároveň výrazne prispieva aj k znižovaniu emisií skleníkových plynov a prináša komplex ďalších pozitívnych prínosov v oblasti zdravia obyvateľstva, hospodárstva, rastu zamestnanosti a výroby a šírenia inovácií. Projekty obnovy verejných a bytových budov budú riešené komplexne, teda aj s využitím prvkov na ochranu biodiverzity a zelenej infraštruktúry na podporu adaptácie na zmenu klímy. Zabezpečenie nákladovo efektívnej tepelnej ochrany budovy pri jej obnove v kombinácii s aplikáciou OZE, zelených a pasívnych prvkov ako aj riešení využívajúcich prírodu bude zásadné pre napĺňanie cieľov agendy v oblasti životného prostredia a ochrany klímy. Modernizácia technických systémov budovy využívajúcich OZE vrátane zavedenia inteligentných meracích systémov a inštalácie automatizácie a riadenia budovy vrátane monitorovacích systémov zameraných na úsporu energie (SMART technológie) prispejú k plneniu cieľov v oblasti digitalizácie energetického systému.

Dôležitou prioritou SR je zabezpečenie spravodlivej energetickej transformácie. Kľúčovou súčasťou jej presadzovania v súlade s Európskou zelenou dohodou bude realizácia opatrení a reforiem identifikovaných v Akčnom pláne transformácie uhoľného regiónu horná Nitra a v Pláne spravodlivej transformácie vypracovaným v súlade s nariadením Európskeho parlamentu a Rady (EÚ) 2021/1056 z 24. júna 2021, ktorým sa zriaďuje Fond na spravodlivú transformáciu. Realizácia komplexných prístupov na základe akčných plánov sa bude sústreďovať na tri identifikované a schválené prioritné regióny pre spravodlivú transformáciu: Trenčiansky, Banskobystrický a Košický.

Prechod na obehové hospodárstvo si vyžaduje podporu systematických zmien v odpadovom hospodárstve, cielených na zvýšenie miery prípravy na opätovné použitie a recyklácie odpadov a odklon od zneškodňovania odpadov skládkovaním. Podpora predchádzania vzniku odpadov, zberu a triedenia komunálnych odpadov, zvyšovania miery recyklácie odpadov výrazne prispeje k efektívnejšiemu využívaniu materiálov a surovín s dôrazom na domáce zdroje. Do roku 2030 je potrebné zvýšiť mieru recyklácie komunálnych odpadov, vrátane ich prípravy na opätovné použitie na 65 % a do roku 2035 znížiť mieru ich skládkovania na menej ako 10 %.

V oblasti vodného hospodárstva k dosiahnutiu dobrého stavu vôd, ako aj k plneniu záväzkov SR a požiadaviek vyplývajúcich zo smerníc EÚ prispeje najmä súbor opatrení vypracovaný v rámci Vodného plánu Slovenska (implementácia smernice Európskeho parlamentu a Rady 2000/60/ES z 23. októbra 2000 ustanovujúcej rámec pôsobnosti spoločenstva v oblasti vodnej politiky), ktorý zahŕňa Plány manažmentu povodí Dunaja a Visly, Plány manažmentu povodňových rizík a Plán rozvoja verejných vodovodov a verejných kanalizácií. Opatrenia sa zameriavajú na prevenciu a znižovanie rôznych druhov znečistenia povrchových a podzemných vôd, elimináciu hydromorfologických vplyvov a zmiernenie nežiadúcich dôsledkov zmeny klímy. K týmto opatreniam patrí i zvýšenie počtu aglomerácii nad 2 000 ekvivalentných obyvateľov s pripojením na verejnú kanalizáciu, dobudovanie infraštruktúry na zlepšenie prístupu obyvateľov k pitnej vode, ako aj monitorovanie vôd.

V súlade s cieľmi Európskej zelenej dohody, Stratégie environmentálnej politiky SR do roku 2030 a ďalšími medzinárodnými a domácimi cieľmi bude v oblasti ochrany prírody a krajiny, ekosystémov a ekosystémových služieb podpora zameraná na zvýšenie odolnosti krajiny proti dôsledkom zmeny klímy a trvalo udržateľné využívanie zdrojov. Opatrenia povedú k zvýšeniu ochrany prírody a krajiny, najmä prostredníctvom realizácie dokumentov starostlivosti v územiach sústavy Natura 2000 a v ostatných chránených územiach. Hlavnou výzvou pri realizácii dokumentov starostlivosti sú vlastnícke vzťahy k pozemkom (z dôvodu rozdrobenosti pozemkov), ako aj dodržiavanie pravidiel štátnej pomoci (na veľkej časti pozemkov je vykonávaná hospodárska činnosť). Očakáva sa tiež pozitívny vplyv na kvalitu ekosystémov a ekosystémových služieb.

Adaptácia na zmenu klímy sa sústredí na preventívne opatrenia, spojené s lepším manažmentom rizík. Očakávaným výsledkom je zvýšenie odolnosti krajiny proti dôsledkom zmeny klímy, najmä prostredníctvom zlepšenia manažmentu vody v sídelnom prostredí a v krajine, zabezpečením zdrojov pitnej vody v deficitných oblastiach a zväčšením územia zabezpečeného proti zosuvom. Preventívny prístup, modernizácia systémov včasného varovania a vyrozumievania a manažmentu mimoriadnych udalostí povedie spolu s posilnením intervenčných kapacít záchranných zložiek ku zvýšeniu kľúčových kapacít v oblasti prevencie, pripravenosti a reakcie na riziká spojené so zmenou klímy. S cieľom prevencie a obmedzenia rizika poškodzovania zložiek životného prostredia dôjde k zefektívneniu manažmentu týchto rizík vyplývajúcich z porušovania legislatívnych predpisov v životnom prostredí a posilneniu príslušných kontrolných štruktúr a systémov. Významným rizikom, na ktoré sa zamerajú opatrenia, je vysoký počet environmentálnych záťaží, z ktorých mnohé predstavujú hrozbu pre životné prostredie a ľudské zdravie. Intervencie sa zamerajú na riešenie ich sanácií, ako aj prieskum a monitorovanie.

Pre zvýšenie kvality ovzdušia (hlavne v mestských aglomeráciách), pričom ide o dôsledok nárastu spotreby fosílnych palív v doprave, je potrebné podporiť koordinovaný prístup zainteresovaných subjektov pri plánovaní a rozvoji dopravnej infraštruktúry, jej správy a údržby a organizácii každodennej prevádzky. Intervencie budú zamerané na podporu zmien v územnom plánovaní a v rozvoji alternatívnych palív. Ide o opatrenia motivujúce ku znižovaniu individuálnej automobilovej dopravy v mestách (napr. výstavba záchytných parkovísk a ich prepojenie s hromadnou dopravou, zavádzanie nízkoemisných zón a ďalšie). Tie budú spojené s podporou multimodálnej mestskej mobility, ktorá sa zameria na zlepšenie verejnej dopravy a na prechod k alternatívnym palivám vo verejnej a osobnej doprave. Cieľom je systémovou integráciou jednotlivých dopravných systémov, ich lepšou organizáciou a vybavením vytvoriť podmienky pre udržateľnú mestskú, prímestskú a regionálnu mobilitu spojenú s rozvojom alternatívnych ekologickejších pohonov v doprave a zavádzanie čistejších, lacnejších a zdravších foriem súkromnej a verejnej dopravy.

Pri implementácii opatrení sa budú brať do úvahy existujúce signifikantné regionálne rozdiely v ekonomickej a sociálnej situácii obyvateľstva. Rozdiely sú zároveň aj v miere znečistenia, kvality ovzdušia, či v miere vystavenia rizikám vyplývajúcim zo zmeny klímy. Opatrenia v oblasti energetiky, klímy a životného prostredia sa preto zamerajú na riešenie hlavných problémov v kontexte záväzkov Slovenskej republiky, ale zároveň aj regionálnych priorít a potrieb. V mestských a priemyselných aglomeráciách to znamená primárne riešenie problémov emisií skleníkových plynov, kvality ovzdušia a dopravy, ale aj adaptácie na zmenu klímy v sídelnom prostredí. V rurálnych oblastiach bude zameranie hlavne na ochranu prírodných zdrojov, biodiverzity a podporu udržateľného manažmentu krajiny. Dôležitým faktorom sú demografické zmeny spojené s úbytkom obyvateľstva vo vidieckych oblastiach a znižovaním jeho kúpnej sily. Tie budú reflektované hlavne v plánovaní infraštruktúrnych a investične náročných projektov v oblasti výstavby verejných vodovodov a infraštruktúry pre čistenie komunálnych odpadových vôd, v oblasti manažmentu odpadov a v oblasti investícií do znižovania energetickej náročnosti budov, tak verejných, ako aj súkromných .

Oblasť životného prostredia a zmeny klímy sú klasickými príkladmi zlyhania trhu. Dôvodom je veľmi problematická internalizácia pozitívnych a negatívnych externalít, ktoré súvisia s využívaním prírodných zdrojov a vzorcami výroby a spotreby. Zároveň tu existuje problém kvantifikácie vplyvov ekonomických činností na životné prostredie a kompenzácií za dopady na zdravie obyvateľov, kvalitu života a poškodené, alebo zničené ekosystémy a ekosystémové služby. Opatrenia sa preto tam, kde je to možné primárne zamerajú na riešenie zlyhania trhu.

K základným službám štátu patrí verejná doprava, ktorá dokáže fungovať ekonomicky efektívnejšie v oblastiach s koncentrovaným osídlením, čo si však vyžaduje koordinovaný prístup zainteresovaných subjektov pri plánovaní a rozvoji dopravnej infraštruktúry, jej správy a údržby a organizácii každodennej prevádzky. Je potrebné zvrátiť doterajší nepriaznivý vývoj v deľbe prepravnej práce v osobnej doprave. Cieľom je systémovou integráciou jednotlivých dopravných systémov, ich lepšou organizáciou a vybavením vytvoriť podmienky pre udržateľnú mestskú, prímestskú a regionálnu mobilitu.

OP v oblasti životného prostredia a energetiky vytvára synergie s cieľmi reforiem a investícií, ktoré definuje Plán obnovy a odolnosti SR. V rámci financovania opatrení ďalej buduje synergie s využitím finančných nástrojov, zdrojov štátneho rozpočtu a samospráv, programov LIFE+ a grantov EHP a Nórska. Komplementárne zdroje predstavuje napr. Environmentálny fond, Modernizačný fond, príjmy zo systému obchodovania s emisnými kvótami EÚ ETS a v neposlednom rade privátne náklady firiem a domácností. V oblasti adaptácie na zmenu klímy a ochrany biodiverzity bude kľúčové prepájanie opatrení OP s financovaním v rámci Spoločnej poľnohospodárskej politiky EÚ.

V rámci OP za oblasť životného prostredia sa budú financovať aj špecifické potreby dobiehajúcich regiónov iniciatívy Catching-up Regions – Rozvoj endogénneho potenciálu z hľadiska cestovného ruchu a dobudovania základnej environmentálnej infraštruktúry (so špecifickým zameraním na okres Snina a oblasť Národného parku Poloniny).

**Tabuľka 1**

|  |  |  |
| --- | --- | --- |
| **Cieľ politiky** | **Špecifický cieľ alebo vyhradená priorita**  | **Odôvodnenie (zhrnutie)** |
| **2. Zelenšia, nízkouhlíková s prechodom na hospodárstvo s nulovým čistým obsahom uhlíka a odolná Európa vďaka** **presadzovaniu čistej a spravodlivej energetickej transformácie, zelených a modrých investícií, obehového hospodárstva,** **zmierňovania zmeny klímy a adaptácie na ňu, predchádzania rizikám a ich riadenia a udržateľnej mestskej mobilite** | **2.1. Podpora energetickej efektívnosti a znižovania emisií skleníkových plynov** | Ciele a záväzky SR vyplývajúce zo smernice 2012/27/EÚ o energetickej efektívnosti sú bližšie špecifikované v NECP, ktorý definuje aj potrebné opatrenia, rovnako ako Nízkouhlíková stratégia rozvoja Slovenskej republiky do roku 2030 s výhľadom do roku 2050. Orientačné míľniky a záväzky vyplývajúce zo smernice 2010/31/EÚ o energetickej hospodárnosti budov sú špecifikované v Dlhodobej stratégii obnovy fondu budov. Z analýzy dostupných údajov z energetických auditov vyplýva, že významný podiel celkového identifikovaného potenciálu úspor energie pripadá na opatrenia, ktorých realizácia je vzhľadom na dobu návratnosti investície ekonomicky náročnejšia. Preto bude potrebné vytvoriť podporné mechanizmy, ktoré v dostatočnej miere zabezpečia príspevok k ich plneniu. Podpora sa sústredí na uvedené prioritné oblasti: **Zlepšovanie energetickej efektívnosti v podnikoch**: Opatrenia v podnikoch sa zamerajú na implementáciu opatrení vyplývajúcich z energetických auditov, na zlepšovanie účinnosti resp. náhradu za nové účinnejšie zariadenia na výrobu elektriny, tepla a chladu. Súčasťou opatrení na zvyšovanie účinnosti distribúcie energie môžu byť aj inteligentné systémy merania a riadenia. Podporovať sa bude aj využívanie alternatívnych pohonov v podnikoch.**Znižovanie energetickej náročnosti budov:** Znižovanie energetickej náročnosti verejných budov aj bytových budov nákladovo-efektívnym znižovaním potreby tepla na vykurovanie a chladenie budov predstavuje najväčší potenciál úspor energie a tým najväčší možný príspevok k plneniu cieľov energetickej efektívnosti na národnej úrovni. Projekty nákladovo-efektívnej hĺbkovej obnovy budovy[[3]](#footnote-3) bytových budov a verejných budov budú riešené komplexne, vrátane využitia prvkov na ochranu biodiverzity a zelenej infraštruktúry na podporu adaptácie na zmenu klímy.**Zlepšovanie energetickej efektívnosti infraštruktúry pri zásobovaní energiou:** Prioritou v tejto oblasti je podpora modernizácie, rekonštrukcie a výstavby infraštruktúry pre distribúciu tepla a chladu. Dôjde k podpore napojenia tepla z OZE na existujúci systém CZT, ako aj dosiahnutie dvojsmerného systému CZT a systému CZT 4. generácie.**Podpora rozvoja regionálnej a lokálnej energetiky**: Zavádzanie systematického prístupu k riadeniu a využívaniu energie na úrovni regiónov, a tiež zvyšovanie povedomia v oblasti úspor energie. Vytvorenie krajských energetických centier a regionálnych centier udržateľnej energetiky s cieľom zabezpečiť metodické riadenie, plánovanie, monitoring, koordináciu, analytické činnosti a zber údajov v oblasti energetiky, ale aj poskytovať komplexné poradenské činnosti v oblasti úspor energie a OZE. **Podpora efektívneho zavádzania alternatívnych pohonov v podnikoch** – V rámci tejto aktivity bude pomoc smerovaná na podporu zvyšovania energetickej efektívnosti v sektore dopravy, a to najmä prostredníctvom pilotnej schémy podpory zavádzania alternatívnych pohonov v doprave (napr. so zameraním na podnikateľský sektor vo forme podpory nákupu vozidiel na alternatívny pohon, vrátane budovania (neverejnej) infraštruktúry pre alternatívne palivá.Uvedené opatrenia sa primárne zamerajú na podporu plnenia cieľov EÚ do roku 2030 a strategických cieľov prechodu EÚ na klimatickú neutralitu do roku 2050. Ich plnenie sa bude zabezpečovať najmä prostredníctvom opatrení energetickej efektívnosti s cieľom prispieť k zníženiu konečnej energetickej spotreby a tým aj k plneniu záväzkov podľa čl. 3, 5 a 7 smernice 2012/27/EÚ o energetickej efektívnosti špecifikovaných v NECP. Medzi hlavné oblasti podpory bude patriť podpora energetickej efektívnosti v podnikoch, rozšírenie vysoko energeticky efektívneho a k dekarbonizácii smerujúceho fondu budov, aktivizácia digitalizácie budov, zvýšenie miery ich nákladovo efektívnej hĺbkovej obnovy a zvýšenie tempa obnovy verejných budov. Podporí sa zníženie energetickej náročnosti distribúcie tepla/chladu, efektívnejšie využitie kapacity existujúcich systémov CZT (napr. aj napojením nových odberateľov). Postupný prechod na využívanie nízkouhlíkových a bezuhlíkových technológií zvýši konkurencieschopnosť hospodárstva. Opatrenia na zvýšenie energetickej efektívnosti je nevyhnutné realizovať v kontexte budovania kapacít pre kvalitné energetické plánovanie na úrovni regiónov.Pre špecifický cieľ je dôležité plnenie záväzkov a odporúčaní, tak ako sú definované v politicko-legislatívnom rámci: 1) Nariadenie EP a Rady (EÚ) 2018/1999 z 11. decembra 2018 o riadení energetickej únie a opatrení v oblasti klímy2) Smernica 2012/27/EÚ o energetickej efektívnosti (v znení smernice 2018/2002/EÚ) – princíp „energy efficiency first“3) Smernica 2010/31/EÚ o energetickej hospodárnosti budov (v znení smernice 2018/844/EÚ)4) Zákon č. 321/2014 Z. z. o energetickej efektívnosti 5) NECP- dosiahnuť národný príspevok v oblasti energetickej efektívnosti aspoň 30,3 %6) Dlhodobá stratégia obnovy fondu budov 7) Správa o Slovensku 2019 – Príloha D8) Odporúčania Rady k NPR 2019- zacieliť hospodársku politiku súvisiacu s investíciami na energetickú účinnosť.9) Smerom k udržateľnej Európe do roku 2030- keďže budovy sú v súčasnosti zodpovedné za približne 40 % spotreby energie, treba podporovať zlepšovanie energetickej hospodárnosti budov renováciou a modernizáciou.10) Akčný plán transformácie uhoľného regiónu horná Nitra11) Európska zelená dohoda12) Nariadenie EP a Rady (EÚ) 2021/1119 z 30. júna 2021, ktorým sa stanovuje rámec na dosiahnutie klimatickej neutrality a menia nariadenia (ES) č. 401/2009 a (EÚ) 2018/199913) Nízkouhlíková stratégia rozvoja Slovenskej republiky do roku 2030 s výhľadom do roku 205014) Zákon č. 414/2012 Z.z. o obchodovaní s emisnými kvótami (a jeho pripravovaná novela)15) Nový zákon o zmene klímy a nízkouhlíkovej transformácii (v procese prípravy) |
|  | **2.2. Podpora energie z obnoviteľných zdrojov v súlade so smernicou (EÚ) 2018/2001 vrátane kritérií udržateľnosti, ktoré sú v nej stanovené** | Pre dosiahnutie nízkouhlíkovej ekonomiky je kľúčové optimálne využívanie OZE. Rozvoj OZE predstavuje aj prostriedok na dosiahnutie emisných cieľov. Vhodnou kombináciou OZE a nízkouhlíkových technológií sa bude znižovať spotreba fosílnych palív, teda aj emisie skleníkových plynov. Ciele a záväzky SR vyplývajúce zo smernice o podpore OZE a ďalších strategických dokumentov sú bližšie špecifikované v NECP, ktorý definuje aj opatrenia potrebné na dosiahnutie týchto cieľov. Opatrenia na rozvoj OZE, zahŕňa aj Nízkouhlíková stratégia rozvoja SR. Naplnenie cieľov SR do budúceho obdobia v nadväznosti na zvyšovanie podielu OZE však bude spojené so značnými finančnými nákladmi. Preto bude potrebné vytvoriť podporné mechanizmy, ktoré zabezpečia plnenie cieľov v oblasti zvyšovania podielu OZE a zároveň prispejú k plneniu cieľov znižovania emisií skleníkových plynov.  Medzi kľúčové oblasti podpory patrí zvyšovanie podielu OZE v podnikoch, domácnostiach, ako aj v systémoch zásobovania energiou. Vzhľadom na to, že SR má potenciál na využívanie geotermálnej energie, je potrebné podporiť aj opatrenia na vyhľadávanie, prieskum zdrojov a dlhodobé monitorovanie potenciálu geotermálnej energie za účelom ich sprístupnenia na energetické využitie.Zvyšovanie podielu OZE je, podobne ako aj zvyšovanie energetickej efektívnosti, nevyhnutné realizovať v kontexte budovania kapacít pre kvalitné energetické plánovanie na úrovni vidieckych aj mestských regiónov, spolu so zvyšovaním povedomia v oblasti OZE.Pre špecifický cieľ je dôležité plnenie záväzkov a odporúčaní, tak ako sú definované v politicko-legislatívnom rámci: 1) Nariadenie EP a Rady (EÚ) 2018/1999 z 11. decembra 2018 o riadení energetickej únie a opatrení v oblasti klímy2) Smernica 2018/2001/EÚ o podpore využívania energie z obnoviteľných zdrojov3) Zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby4) NECP- dosiahnuť podiel OZE vo výške 19,2 % 5) Správa o Slovensku 2019 – Príloha D6) Smerom k udržateľnej Európe do roku 2030- hospodársky rast musí menej závisieť od neobnoviteľných zdrojov.7) Európska zelená dohoda8) Stratégia environmentálnej politiky SR do roku 2030 - v oblasti výroby energie bude preferovaná výroba energie z OZE, ktorá svojou povahou nezaťažuje životné prostredie.9) Akčný plán transformácie uhoľného regiónu horná Nitra10) Koncepcia geologického výskumu a geologického prieskumu11) Nariadenie EP a Rady (EÚ) 2021/1119 z 30. júna 2021, ktorým sa stanovuje rámec na dosiahnutie klimatickej neutrality a menia nariadenia (ES) č. 401/2009 a (EÚ) 2018/199912) Nízkouhlíková stratégia rozvoja Slovenskej republiky do roku 2030 s výhľadom do roku 2050 |
| **2.3. Vývoj inteligentných energetických systémov, sietí a uskladnenia mimo transeurópskej energetickej siete (TEN-E)** | SR má skúsenosti s implementáciou projektov modernizácie a rekonštrukcie rozvodov energie financovaných z EŠIF 2014 – 2020, vrátane implementácie projektov lokálneho využitia OZE a tieto predstavujú aj v novom programovom období silný potenciál. Podpora pre zariadenia na výrobu, distribúciu a skladovanie energie, vrátane inteligentných systémov merania a riadenia prispeje k zvýšeniu efektívnosti zariadení na využívanie energie, ako aj možností pre inštaláciu nových zariadení na využívanie OZE. Tým sa urýchli prechod na nákladovo efektívny, udržateľný a bezpečný energetický systém na Slovensku. Zameraním podpory na zariadenia na výrobu, distribúciu a skladovanie energie (vrátane inteligentných systémov riadenia) sa zvýši efektívnosť existujúcich zariadení a vytvoria sa možnosti pre inštaláciu nových zariadení na využívanie OZE. Východiská pre realizáciu opatrení na zvýšenie využívania energie z OZE sú najmä:1) Nariadenie EP a Rady (EÚ) 2018/1999 z 11. decembra 2018 o riadení energetickej únie a opatrení v oblasti klímy2) NECP3) Správa o Slovensku 2019 – Príloha D4) Európska zelená dohoda |
| **2.4. Podpora adaptácie na zmenu klímy a prevencie rizika katastrof, ako aj odolnosti, a to s prihliadnutím na ekosystémové prístupy**  | Zmena klímy, ako faktor meniaci podmienky fungovania všetkých systémov v území nie je zatiaľ integrovanou súčasťou manažmentu na všetkých úrovniach. Zvláštnu pozornosť bude potrebné zamerať na sídla, kde nie je zatiaľ integrovanou súčasťou manažmentu rozvoja na úrovni regionálnych a miestnych samospráv. Opatrenia budú riešiť problematiku prehrievania krajiny a zvyšujúce sa riziko výskytu sucha, ako aj nedostatku zdrojov pitnej vody, nevyužitý potenciál zadržiavania vody v krajine, potrebu spomaliť odtok vody z krajiny a zabrániť vzniku povodňových vĺn a minimalizovať riziká vzniku nových svahových deformácií v súvislosti so zmenou klímy. Keďže na území Slovenska sa čoraz viac prejavujú nepriaznivé dôsledky zmeny klímy a negatívne zasahujú do životných podmienok obyvateľstva (vplyvy na zdravie, migrácia, atď.), je potrebná podpora adaptačných opatrení na túto zmenu. Ide hlavne o adaptačné opatrenia na extrémne prejavy počasia, akými sú najmä povodne, dlhotrvajúce obdobie sucha vedúce k nedostatku vody a požiarom, ako aj prívalové dažde, ktoré o. i. zvyšujú riziko zosuvov. Preto je potrebné podporiť vodozádržné opatrenia v sídelnom prostredí a krajine, hydrogeologický prieskum zameraný na vymedzenie oblastí deficitných z hľadiska zdrojov pitnej vody, ako aj preventívne opatrenia na ochranu pred povodňami nielen viazané na vodný tok, ale aj mimo vodných tokov, zamerané na posilnenie retenčnej schopnosti povodí a taktiež zabezpečiť sanáciu zosuvov súvisiacich so zmenou klímy. Dôležitá je tiež podpora adaptačného procesu pomocou tvorby strategických dokumentov na regionálnej a miestnej úrovni, zlepšenia dostupnosti údajov a zvyšovania povedomia verejnosti.V oblasti predchádzania rizikám a odolnosti voči katastrofám pôjde o zvýšenie efektívnosti manažmentu mimoriadnych udalostí prostredníctvom posilnenia intervenčných kapacít záchranných zložiek a podporu opatrení nevyhnutných pre včasnú a efektívnu intervenciu v závislosti od typu mimoriadnych udalostí. Ďalej je to potreba opatrení zameraných na budovanie a modernizáciu systémov vyhodnocovania rizík, budovanie a modernizáciu systémov včasného varovania a vyrozumievania na národnej, regionálnej a lokálnej úrovni. Z dôvodu zvládania katastrof spôsobených zmenou klímy je potrebné modelovanie vývoja a monitorovanie rizík viazaných na zmenu klímy, podpora analytických a koncepčných činností. V oblasti predchádzania rizikám je potrebná aj podpora prevencie a manažmentu rizík vyplývajúcich z porušovania legislatívnych predpisov v životnom prostredí, a to prostredníctvom posilnenia súvisiacich štruktúr a systémov kontroly.Pre špecifický cieľ je dôležité plnenie záväzkov a odporúčaní, tak ako sú definované v politicko-legislatívnom rámci: 1) Európska zelená dohoda;2) Nariadenie EP a Rady (EÚ) 2021/1119 z 30. júna 2021, ktorým sa stanovuje rámec na dosiahnutie klimatickej neutrality a menia nariadenia (ES) č. 401/2009 a (EÚ) 2018/19993) Stratégia adaptácie Slovenskej republiky na zmenu klímy – aktualizácia 2018;4) H2ODNOTA JE VODA: Akčný plán na riešenie dôsledkov sucha a nedostatku vody;5) Vodný plán Slovenska;6) Smernica Európskeho parlamentu a Rady 2007/60/ES z 23. októbra 2007 o hodnotení a manažmente povodňových rizík;7) Plán manažmentu povodňových rizík v čiastkových povodiach SR;8) Zákon č. 7/2010 Z.z. o ochrane pred povodňami v znení neskorších predpisov;9) Zákon č. 364/2004 Z.z. o vodách a o zmene a doplnení zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon);10) Zákon č. 569/2007 Z.z. o geologických prácach (geologický zákon) v znení neskorších predpisov;11) Vyhláška MŽP SR č. 261/2010 Z. z., ktorou sa ustanovujú podrobnosti o obsahu povodňových plánov a postup ich schvaľovania; 12) Zákon č. 42/1994 Z. z. o civilnej ochrane obyvateľstva;13) Zákon č. 129/2002 Z. z. o integrovanom záchrannom systéme;14) Sendaiský rámec pre znižovanie rizika katastrof na roky 2015 – 2030;15) Vykonávacie rozhodnutie Komisie č. C(2018) 71 ktorým sa stanovujú pravidlá vykonávania rozhodnutia Európskeho parlamentu a Rady č. 1313/2013/EÚ o mechanizme Únie v oblasti civilnej ochrany;16) Národná stratégia manažmentu bezpečnostných rizík Slovenskej republiky;17) Národný plán hodnotenia bezpečnostných rizík Slovenskej republiky;18) Program prevencie a manažmentu zosuvných rizík (2021 – 2029);19) Koncepcia geologického výskumu a geologického prieskumu územia Slovenskej republiky. |
| **2.5. Podpora prístupu k vode a udržateľného vodného hospodárstva** | S cieľom dosiahnuť dobrý stav vôd je potrebné zamerať sa na dobudovanie stokovej siete a ČOV v aglomeráciách nad 2 000 EO. V aglomeráciách do 2 000 EO, na územiach prioritných z environmentálneho hľadiska[[4]](#footnote-4), ako aj územiach prioritných z regionálneho hľadiska[[5]](#footnote-5) bude pre nakladanie s komunálnymi odpadovými vodami podporované budovanie príslušnej infraštruktúry, vrátane decentralizovaných systémov (napr. koreňových ČOV). Tiež je potrebné zlepšiť dostupnosť bezpečnej pitnej vody obyvateľstvu SR prostredníctvom infraštruktúry na zabezpečenie zásobovania pitnou vodou, vrátane dobudovania a modernizácie úpravní vôd, ako aj výstavby verejných vodovodov spoločne s spoločne s infraštruktúrou na nakladanie s komunálnymi odpadovými vodami v aglomeráciach a na územiach ako je uvedené vyššie (vrátane obcí s prítomnosťou MRK na týchto územiach). Spolu s budovaním novej vodárenskej infraštruktúry je vhodné podporiť aj obnovu existujúcej. Potrebné je posilniť monitorovanie vôd, vrátane monitorovacích systémov klimatických a hydrologických prvkov a monitorovacích systémov kvality a kvantity vôd a podporiť informačný systém pre implementáciu rámcovej smernice o vode. Investície budú prispievať k zníženiu nerovnomernej regionálnej vybavenosti environmentálnou infraštruktúrou v oblasti verejných kanalizácií a verejných vodovodov. Zvýšená pozornosť bude v rámci národnej legislatívy venovaná monitorovaniu a kontrole individuálnych sytstémov a iných primeraných systémov odvádzania odpadových vôd. Pre špecifický cieľ je dôležité plnenie záväzkov a odporúčaní, tak ako sú definované v politicko-legislatívnom rámci: 1) Vodný plán Slovenska; 2) Plán rozvoja verejných vodovodov a verejných kanalizácií pre územie Slovenskej republiky na roky 2021 – 2027;3) Smernica Európskeho parlamentu a Rady 2000/60/ES z 23.októbra 2000, ktorou sa stanovuje rámec pôsobniosti pre opatrenia spoločenstva v oblasti vodného hospodárstva (RSV); 4) smernica Rady 91/271/EHS z 21. mája 1991 o čistení komunálnych odpadových vôd v znení smernice Komisie 98/15/ES a nariadenia Európskeho parlamentu a Rady (ES) 1882/2003; 5) Smernica Európskeho parlamentu a Rady 2020/2184 zo 16. decembra 2020 o kvalite vody určenej na ľudskú spotrebu (prepracované znenie);6) Smernica 2006/118/ES o ochrane podzemných vôd pred znečistením a zhoršením kvality; 7) Zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov;8) Zákon č. 305/2018 Z. z. o chránených oblastiach prirodzenej akumulácie vôd a o zmene a doplnení niektorých zákonov; 9) Zákon č. 201/2009 Z. z. o štátnej hydrologickej a štátnej meteorologickej službe;10) zákon č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov.11) Zákon č. 355/2007 Z. z. o ochrane, podpore a rozvoji verejného zdravotníctva v znení neskorších predpisov;12) Zákon č. 95/2019 Z. z. o informačných technológiách vo verejnej správe. |
| **2.6. Podpora prechodu na obehové hospodárstvo, ktoré efektívne využíva zdroje** | Prechod k obehovému hospodárstvu prispieva k efektívnejšiemu využívaniu prírodných zdrojov. Zároveň podporí konkurencieschopnosť Slovenska prostredníctvom zníženia nepriaznivého vplyvu na podniky, súvisiaceho s nedostatkom zdrojov a nestálymi cenami, podporí vytváranie nových podnikateľských príležitostí a inovačných, účinnejších spôsobov výroby a spotreby. Využívanie odpadu ako druhotnej suroviny prispieva k zníženiu materiálovej náročnosti, čo Slovensko so svojou rozvinutou priemyselnou produkciou potrebuje. Prechod na obehové hospodárstvo nie je možné uskutočniť bez podpory aktivít v oblasti odpadového hospodárstva tak, aby boli v súlade s jeho hierarchiou. Preto, ako aj z dôvodu plnenia cieľov a požiadaviek vyplývajúcich z právnych predpisov v oblasti odpadového hospodárstva (napr. zníženie skládkovania komunálnych odpadov na 10 % v súlade so smernicou Rady 1999/31/ES v platnom znení), bude v krátkodobom a strednodobom horizonte potrebné investovať do prevencie – predchádzania vzniku odpadu (napr. podpora zálohovania obalov, opráv, opätovného používania), zberu a triedenia komunálnych odpadov, prípravy odpadov na opätovné použitie a ich recyklácie v súlade s cieľmi a opatreniami Programu odpadového hospodárstva SR. Strategické plánovanie v oblasti odpadového hospodárstva bude podporené zabezpečením elektronického zberu dát. Dôležité je zabezpečiť aj informovanosť verejnosti o obehovom hospodárstve.Pre špecifický cieľ je dôležité plnenie záväzkov a odporúčaní, tak ako sú definované v politicko-legislatívnom rámci: 1) Smernica Európskeho parlamentu a Rady 2008/98/ES z 19. novembra 2008 o odpade a o zrušení určitých smerníc v platnom znení, v súlade s ktorou bude o. i. potrebné rozšíriť triedený zber aj o ďalšie prúdy odpadov (textil, nebezpečné odpady a pod.);2) Smernica Rady 1999/31/ES z 26. apríla 1999 o skládkach odpadov3) Smernica Európskeho Parlamentu a Rady 94/62/ES z 20. decembra 1994 o obaloch a odpadoch z obalov v platnom znení;4) Smernica Európskeho parlamentu a Rady (EÚ) 2019/904 o znižovaní vplyvu určitých plastových výrobkov na životné prostredie v platnom znení;5) Európska zelená dohoda;6) Nový Akčný plán EÚ pre obehové hospodárstvo;7) Smernica Európskeho parlamentu a Rady 2009/125/ES z 21. októbra 2009 o vytvorení rámca na stanovenie požiadaviek na ekodizajn energeticky významných výrobkov;8) Program odpadového hospodárstva SR na roky 2021 – 2025 a na ďalšie obdobie;9) Program predchádzania vzniku odpadu SR na roky 2019 - 2025 a na ďalšie obdobie;10) Zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov;11) Zákon č. 302/2019 Z. z. o zálohovaní jednorazových obalov na nápoje a o zmene a doplnení niektorých zákonov v znení neskorších predpisov; |
| **2.7. Posilnenie ochrany a zachovania prírody, biodiverzity a zelenej infraštruktúry, a to aj v mestských oblastiach a zníženia všetkých foriem znečistenia** | Prioritou v oblasti investícií do biodiverzity a kvality ekosystémových služieb je ochrana biotopov a druhov v územiach sústavy Natura 2000, ako aj monitoring biotopov a druhov. Prioritné investičné potreby sú preto určené s cieľom posilniť chránené územia, predovšetkým územia sústavy Natura 2000 a územia medzinárodného významu a súvisiace činnosti, vrátane monitoringu biotopov a druhov, odstraňovania bariér a revitalizácie vodných tokov za účelom podpory biodiverzity, ako aj zlepšiť biodiverzitu mimo chránených území, zelenú a modrú infraštruktúru aj v mestskom prostredí a vybudovanie systému krajinného plánovania a podpory udržania krajinných štruktúr.Ďalším cieľom je znížiť znečistenie, najmä cez dekontamináciu znečistených území, vrátane priemyselných areálov, riešiť fragmentáciu krajiny a rozrastanie miest, ako aj podporiť opatrenia vedúce k zlepšeniu kvality ovzdušia a jeho monitorovaniu, vrátane vybudovania nového informačného systému o emisiách. V oblasti sídiel ide o riešenia zamerané na mestské parky, verejné priestranstvá a mestskú zeleň.Prevenciu pred znečistením a poškodením životného prostredia a znižovanie znečistenia je potrebné zabezpečiť aj dôslednou kontrolou uplatňovania legislatívy.Zníženie znečistenia sa bude sústreďovať na riešenie dodržiavania limitných hodnôt niektorých znečisťujúcich látok v ovzduší (PM10, SO2, NOX) prioritne v zónach a aglomeráciách so zhoršenou kvalitou ovzdušia, potrebu výmeny zastaraných technológií produkujúcich nadmerné množstvo znečisťujúcich látok, používaných v časti podnikov a zníženie vysokého podielu kotlov na tuhé palivo v domácnostiach, produkujúcich veľké množstvo emisií PM.K zníženiu znečistenia, nielen v mestskom prostredí, môže významne prispieť aj sanácia environmentálnych záťaží (EZ) vykonávaná v súlade s princípom „znečisťovateľ platí“.Pre špecifický cieľ je dôležité plnenie záväzkov a odporúčaní, tak ako sú definované v politicko-legislatívnom rámci: 1) Európska zelená dohoda;2) Nariadenie EP a Rady (EÚ) 2021/1119 z 30. júna 2021, ktorým sa stanovuje rámec na dosiahnutie klimatickej neutrality a menia nariadenia (ES) č. 401/2009 a (EÚ) 2018/19993) Stratégia EÚ v oblasti biodiverzity do roku 2030;4) Prioritný akčný rámec (PAF) pre sústavu Natura 2000 v Slovenskej republike podľa článku 8 smernice Rady 92/43/EHS na roky 2021-2027;5) Stratégia adaptácie Slovenskej republiky na zmenu klímy – aktualizácia 2018;6) Smernica Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín v platnom znení;7) Smernica Európskeho parlamentu a Rady 2009/147/ES z 30. novembra 2009 o ochrane voľne žijúceho vtáctva v platnom znení;8) Nariadenie Európskeho parlamentu a Rady (EÚ) č. 1143/2014 z 22. októbra 2014 o prevencii a manažmente introdukcie a šírenia inváznych nepôvodných druhov;9) Zákon č. 543/2002 Z. z. o ochrane prírody a krajiny v znení neskorších predpisov;10) Zákon č. 150/2019 Z. z. o prevencii a manažmente introdukcie a šírenia inváznych nepôvodných druhov a o zmene a doplnení niektorých zákonov;11) Zákon č. 15/2005 Z. z. o ochrane druhov voľne žijúcich živočíchov a voľne rastúcich rastlín reguláciou obchodu s nimi s o zmene a doplnení niektorých zákonov v znení neskorších predpisov; 12) Vyhláška MŽP SR č. 383/2018 Z. z. o technických podmienkach návrhu rybovodov a monitoringu migračnej priechodnosti rybovodov;13) zákon č. 569/2007 Z. z. o geologických prácach (geologický zákon) v znení neskorších predpisov;14) Zákon č. 409/2011 Z. z. o niektorých opatreniach na úseku environmentálnej; záťaže a o zmene a doplnení niektorých zákonov v znení neskorších predpisov v znení zákona č. 49/2018 Z. z.; 15) Štátny program sanácie environmentálnych záťaží (2022 – 2027);16) Smernice EÚ v oblasti kvality ovzdušia; hlavne smernica Európskeho parlamentu a Rady (EÚ) 2016/2284 o znížení národných emisií určitých látok znečisťujúcich ovzdušie, ako aj smernica Európskeho parlamentu a Rady 2008/50/ES z 21. mája 2008 o kvalite okolitého ovzdušia a čistejšom ovzduší v Európe a smernica Európskeho parlamentu a Rady 2004/107, ktorá sa týka arzénu, kadmia, ortuti, niklu a polycyklických aromatických uhľovodíkov v okolitom ovzduší;17) Právne predpisy SR, hlavne zákon č. 137/2010 Z. z. o ovzduší v znení neskorších predpisov, vyhláška MŽP SR republiky č. 410/2012 Z. z., ktorou sa vykonávajú niektoré ustanovenia zákona o ovzduší v znení neskorších predpisov, vyhláška MŽP SR č. 411/2012 Z. z. o monitorovaní emisií zo stacionárnych zdrojov znečisťovania ovzdušia a kvality ovzdušia v ich okolí v znení neskorších predpisov, vyhláška MŽP SR č. 244/2016 Z. z. o kvalite ovzdušia v znení neskorších predpisov;18) Vodný plán Slovenska19) Národný program znižovania emisií. |
| **2.8. Podpora udržateľnej multimodálnej mestskej mobility ako súčasti prechodu na hospodárstvo s nulovou bilanciou uhlíka** | Intervencie budú zamerané na podporu dôležitých zmien v územnom plánovaní a v rozvoji alternatívnych palív. Opatrenia budú motivovať ku znižovaniu individuálnej automobilovej dopravy v mestách, pričom sú spojené s podporou multimodálnej mestskej mobility, ktorá sa zameria na zlepšenie verejnej dopravy a na prechod k alternatívnym palivám vo verejnej a osobnej doprave. Prioritou je realizácia systémových riešení smerujúcich k podpore udržateľnej mestskej mobility, ktorá si predovšetkým vo veľkých sídelno-urbanistických aglomeráciách s neustále rastúcim podielom individuálnej automobilovej dopravy resp. využívaním zastaraných neefektívnych systémov, vyžaduje intervenčný zásah. Kľúčové je riešenie situácie v hlavnom meste, cestou zvýšenia atraktivity verejnej osobnej dopravy prostredníctvom výstavby a modernizácie infraštruktúry IDS, infraštruktúry a obnovy mobilných prostriedkov dráhovej MHD v Bratislave. V hlavnom meste SR budú podporované intervencie zamerané na výstavbu a modernizáciu infraštruktúry integrovaných dopravných systémov, výstavbu a modernizáciu tratí mestskej dráhovej dopravy a obnovu a modernizáciu mobilných prostriedkov mestskej dráhovej dopravy vrátane súvisiaceho zázemia pre údržbu a správu nových vozidiel. Strategické ciele sú zamerané na dostupnosť a prepojenie riešeného územia, plynulosť a atraktivitu verejnej dopravy a minimalizáciu negatívnych vplyvov na životné prostredie. Implementované budú predovšetkým veľké projekty spolufinancované z KF s rozhodujúcim a systémovým vplyvom na fungovanie verejnej osobnej dopravy na území hlavného mesta SR Bratislavy a v bratislavskom kraji.V oblasti podpory mestskej mobility budú ďalej implementované predovšetkým projekty s rozhodujúcim a systémovým vplyvom na fungovanie verejnej osobnej dopravy. Keďže MHD je na Slovensku realizovaná rôznymi formami, najmä z hľadiska poskytovaných typov dopravy, organizačného zabezpečenia objednávania výkonov a poskytovaných zdrojov financovania, podpora sa sústredí na tie mestá, súčasťou ktorých je dráhová doprava alebo MHD zabezpečujú špecializované dopravné podniky so 100 % účasťou mesta. Uvedené podmienky spĺňajú mestá Bratislava (podporená z KF), Košice, Prešov, Žilina a Banská Bystrica. Prioritne sa podpora sústredí na podporu výstavby prestupných terminálov a záchytných parkovísk vo veľkých sídelných aglomeráciách a najvyťaženejších dopravných uzloch, do výstavby a modernizácie električkových a trolejbusových tratí, pre zlepšenie dopravnej obslužnosti a rozšírenie prepravných možností obyvateľstva ekologickou formou mestskej hromadnej dopravy, nákupu mobilných prostriedkov dráhovej dopravy a modernizácie infraštruktúry existujúcich údržbových základní (depá dopravných podnikov). Komplementárnou súčasťou projektov multimodálnej mestskej mobility bude podpora cyklistickej dopravy a opatrenia na zvýšenie bezpečnosti cestujúcich.Prechod k alternatívnym palivám v osobnej doprave bude podporovaný intervenciami do vytvorenia užívateľských výhod pre širokú verejnosť cestou rozvoja infraštruktúry nabíjacích/čerpacích/ plniacich staníc. Podpora infraštruktúry a jej technologický rozvoj v oblastiach prenosu, dopravy, distribúcie, akumulácie a uskladňovania energie pre alternatívne palivá bude zameraná na rozvoj domáceho priemyslu a služieb, ktorý sa vytvára v oblasti alternatívnych pohonov.Výsledkom investícií do verejnej a osobnej dopravy bude zlepšenie kvality ovzdušia, zníženie spotreby fosílnych palív a celkové zníženie negatívnych vplyvov na klímu a na životné prostredie vo veľkých aglomeráciách (zníženie hlukovej záťaže, vibrácií, prašnosti a produkcie emisií znečisťujúcich látok).Pre špecifický cieľ je dôležité plnenie záväzkov a odporúčaní, tak ako sú definované v politicko-legislatívnom rámci: 1) Parížska dohoda o zmene klímy z roku 2016, 2) Akčný plán rozvoja elektromobility v Slovenskej republike3) 3 prijaté balíky čistej mobility (tzv. „Clean mobility package“). COM(2017) 283final, COM(2017) 675 final, COM(2018) 293 final.4) Smernica 2018/2001/EÚ o podpore využívania energie z obnoviteľných zdrojov.5) Strategický dokument EK Clean planet for all v oblasti prechodu na nízkouhlíkové hospodárstvo, 6) Nariadenia Európskeho parlamentu a Rady, ktorým sa stanovujú emisné normy pre nové osobné automobily a nové ľahké úžitkové vozidlá;7) Európska zelená dohoda; 8) Nariadenie EP a Rady (EÚ) 2021/1119 z 30. júna 2021, ktorým sa stanovuje rámec na dosiahnutie klimatickej neutrality a menia nariadenia (ES) č. 401/2009 a (EÚ) 2018/1999;9) Nízkouhlíková stratégia rozvoja Slovenskej republiky do roku 2030 s výhľadom do roku 2050 |
|  |  |

**Priorita: ENERGETICKÁ EFEKTÍVNOSŤ A DEKARBONIZÁCIA**

**Špecifický cieľ 2.1: Podpora energetickej efektívnosti
a znižovania emisií skleníkových plynov**

**Uvedený špecifický cieľ bude napĺňaný prostredníctvom nasledujúcich aktivít:**

2.1.1. Zlepšovanie energetickej efektívnosti v podnikoch

2.1.2. Znižovanie energetickej náročnosti budov

2.1.3. Zlepšovanie energetickej efektívnosti infraštruktúry pri zásobovaní energiou

2.1.4. Podpora rozvoja regionálnej a lokálnej energetiky

2.1.5. Podpora efektívneho zavádzania alternatívnych pohonov v podnikoch v sektore dopravy

**2.1.1. Zlepšovanie energetickej efektívnosti v podnikoch**

V tejto aktivite bude pomoc smerovaná na prechod k klimatickej neutralite a znižovanie energetickej náročnosti podnikov, a to najmä prostredníctvom:

podpory opatrení energetickej efektívnosti v podnikoch vyplývajúcich z energetických auditov (napr. zatepľovanie budov určených na podnikanie, zlepšovanie účinnosti existujúcich , resp. náhrada za nové účinnejšie zariadenia na výrobu elektriny/tepla/chladu v podnikoch, zavádzanie systémov merania a riadenia, vrátane SMART riešení, zvyšovanie účinnosti distribúcie energie a pod.).

V tejto aktivite sa uvažuje aj s podporou pre BSK, ako aj s využitím FN, v závislosti od výsledkov ex ante hodnotenia.

**2.1.2. Znižovanie energetickej náročnosti budov**

Bude sa podporovať nákladovo efektívna hĺbková obnova verejných aj bytových budov, tam kde je to relevantné a realizovateľné bude súčasťou obnovy aj inštalácia OZE a uplatnenie prvkov na ochranu biodiverzity a zelenej infraštruktúry na podporu adaptácie na zmenu klímy.

Pomoc v tejto aktivite bude smerovaná na znižovanie energetickej náročnosti budov, a to najmä prostredníctvom:

* podpory zlepšovania energetickej hospodárnosti bytových budov (bytové domy) a podpory nákladovo-efektívnej hĺbkovej obnovy verejných budov
	+ zateplenie obvodového plášťa,
	+ zateplenie strešného plášťa,
	+ výmena pôvodných otvorových výplní,
	+ odstránenie systémovej poruchy bytového domu
	+ hydraulické vyváženie vykurovacej sústavy po zateplení alebo výmene technického systému budovy
	+ výmena alebo modernizácia technického systému budovy vrátane zavedenia inteligentných meracích systémov a inštalácie automatizácie a riadenia budovy vrátane monitorovacích systémov zameraných na úsporu energie (SMART technológie pre bytové budovy)
	+ inštalácia samoregulačných zariadení na individuálnu reguláciu vnútornej teploty vykurovaných miestností

V rámci tejto aktivity sa uvažuje aj s podporou pre BSK.

**2.1.3. Zlepšovanie energetickej efektívnosti infraštruktúry pri zásobovaní energiou**

Pomoc v tejto aktivite bude smerovaná na:

* podporu modernizácie, rekonštrukcie a výstavby infraštruktúry pre distribúciu tepla a chladu:
	+ rekonštrukcia alebo výstavba nových účinných systémov diaľkového vykurovania a chladenia,
	+ prechod existujúcich systémov diaľkového vykurovania a chladenia na systémy účinného diaľkového vykurovania a chladenia,
	+ pripojenie výrobcov tepla z OZE alebo odpadového tepla a odberateľov využívajúcich OZE alebo odpadové teplo na existujúci systém CZT, na dosiahnutie dvojsmerného systému CZT, systému CZT 4. generácie.
* podporu zavádzania technológií:
	+ akumulácie tepelnej energie,
	+ využitia nízkopotencionálneho tepla na výrobu elektriny a tepla (napr. ORC cykly),
	+ výroby chladu, trigenerácie ,
	+ využitia odpadového tepla najmä z priemyselných procesov a terciárnej sféry v systémoch diaľkového vykurovania a chladenia,
* podporu systémov diaľkového vykurovania a chladenia prostredníctvom zavádzania inteligentných systémov merania a riadenia (napr. SMART riešení) ako integrálnej súčasti projektov s cieľom znižovania primárnej energetickej spotreby pri distribúcii tepla alebo chladu.

V rámci opatrenia sa uvažuje aj s podporou pre BSK.

Opatrenia prispejú k zníženiu emisií skleníkových plynov, znečisťujúcich látok, ako aj k vytváraniu podmienok prechodu na klimatickú neutralitu v roku 2050 a to najmä znížením energetickej náročnosti vo všetkých sektoroch, ktorá sa premietne do zníženia konečnej, ako aj primárnej energetickej spotreby.

**2.1.4. Podpora rozvoja regionálnej a lokálnej energetiky**

Zavádzanie systematického prístupu k riadeniu a využívaniu energie na úrovni štátu a regiónov je kľúčovým nástrojom na dosiahnutie efektívneho energetického plánovania a systematickej podpory opatrení v oblasti úspor energie a zvyšovania podielu OZE s cieľom optimalizácie energetickej potreby a spotreby v regiónoch. Plnenie tohto cieľa sa bude realizovať prostredníctvom vytvorenia a prevádzky tzv. Krajských energetických centier (vrátane koordinačných, monitorovacích, analytických a metodických úloh) a Regionálnych centier udržateľnej energetiky (plánovacia a implementačná činnosť), ktorých účelom bude zabezpečiť koordinované a optimalizované plánovanie spotreby energie na úrovni regiónov, vrátane zabezpečovania relevantných vstupov pre rozhodovanie založené na dátach, ako aj sledovania a vyhodnocovania účinnosti jednotlivých opatrení a vyhodnocovania príspevkov k cieľom NECP. Súčasťou agendy energetických centier budú tiež aktivity na podporu zvyšovania informovanosti verejnosti v oblasti energetickej efektívnosti a využívania OZE.

**2.1.5. Podpora efektívneho zavádzania alternatívnych pohonov v podnikoch v sektore dopravy**

Pomoc v tejto aktivite bude smerovaná na podporu zvyšovania energetickej efektívnosti v sektore dopravy, a to najmä prostredníctvom:

* pilotnej schémy podpory zavádzania alternatívnych pohonov v doprave (napr. so zameraním na podnikateľský sektor vo forme podpory nákupu vozidiel na alternatívny pohon, vrátane budovania infraštruktúry pre alternatívne palivá).

**Špecifický cieľ 2.2: Podpora energie z obnoviteľných zdrojov v súlade so smernicou (EÚ) 2018/2001 vrátane kritérií udržateľnosti, ktoré sú v nej stanovené**

**Uvedený špecifický cieľ bude napĺňaný prostredníctvom nasledujúcich aktivít:**

2.2.1. Podpora využívania OZE v podnikoch na báze aktívnych odberateľov elektriny, samospotrebiteľov energie z OZE a komunít využívajúcich OZE

2.2.2. Podpora využívania OZE v systémoch zásobovania energiou

2.2.3. Podpora využívania OZE v domácnostiach (inovácia projektu „Zelená domácnostiam“)

2.2.4. Podpora vyhľadávania a prieskumu zdrojov geotermálnej energie za účelom ich sprístupnenia na energetické účely

**2.2.1 Podpora využívania OZE v podnikoch na báze aktívnych odberateľov elektriny, samospotrebiteľov energie z OZE a komunít využívajúcich OZE**

V rámci tejto aktivity bude pomoc smerovaná najmä na:

* inštaláciu zariadení využívajúcich OZE vrátane zariadení na skladovanie elektriny
* pilotný projekt „Zelená podnikom“ poskytovania poukážok na inštaláciu malých zariadení na využívanie OZE v MSP – podpora decentralizovanej výroby energie z OZE v kombinácií s návrhom opatrení energetickej efektívnosti prostredníctvom energetických auditov pre MSP, vrátane poskytnutia energetických auditov pre MSP

V rámci tejto aktivity sa uvažuje aj s podporou pre BSK.

**2.2.2. Podpora využívania OZE v systémoch zásobovania energiou**

V rámci tejto aktivity bude pomoc smerovaná najmä na:

* podporu prechodu na účinné systémy CZT prostredníctvom využívania OZE pri zásobovaní teplom a chladom, vrátane vyvedenia odpadového tepla a tepla z existujúcich bioplynových staníc pomocou výstavby tepelných rozvodov do miesta spotreby
* inštaláciu vzdialeného zariadenia na kombinovanú výrobu elektriny a tepla (KVET) využívajúceho bioplyn z existujúcich bioplynových staníc za účelom dodávky využiteľného tepla v sústave zásobovania teplom
* rekonštrukciu a výstavbu zdrojov tepla a zariadení KVET z biomasy (náhrada za nové, energeticky efektívnejšie, okrem zdrojov zaťažujúcich ovzdušie znečisťujúcimi látkami, najmä PM2,5 a PM10)
* podporu zvyšovania podielu OZE v energonosičoch prostredníctvom:
	+ technológií úpravy bioplynu na biometán (napr. biometánové stanice) a výstavby prípojok na plynovú infraštruktúru,
	+ výstavby zariadení na výrobu vodíka a syntetických uhľovodíkových palív s využitím OZE a ich využitie v energetických systémoch, vrátane diaľkového vykurovania a chladenia
* podporu zavádzania inteligentných energetických systémov vrátane uskladňovania energie z OZE

Opatrenia na systémoch CZT prinesú zvýšenie podielu OZE vo vykurovaní a chladení, zároveň majú potenciál prispieť k zníženiu emisií skleníkových plynov ako aj znečisťujúcich látok do ovzdušia.

**2.2.3. Podpora využívania OZE v domácnostiach (inovácia projektu „Zelená domácnostiam“)**

V rámci tejto aktivity bude pomoc smerovaná najmä na:

* podporu inštalácie zariadení na využívanie OZE na výrobu tepla/chladu
* podporu inštalácie zariadení na využívanie OZE na výrobu elektriny
* podpora akumulácie energie z OZE a SMART systémov s cieľom optimalizácie výroby a využitia energie z OZE

V rámci opatrenia sa uvažuje aj s podporou pre BSK. Podpora opatrení na využívanie OZE v domácnostiach prinesie zvýšenie inštalovaného výkonu OZE, spolu s predpokladaným znížením emisií CO2.

**2.2.4. Podpora vyhľadávania a prieskumu zdrojov geotermálnej energie za účelom ich sprístupnenia na energetické účely**

V rámci tejto aktivity bude pomoc smerovaná na:

• vyhľadávanie, priskum zdrojov a dlhodobé monitorovanie potenciálu geotermálnej energie za účelom ich sprístupnenia na energetické využitie

Účelom opatrenia je vytvorenie vhodných podmienok pre využívanie geotermálnej energie na energetické účely.

Podpora využívania OZE bude realizovaná v súlade s požiadavkami na ochranu životného prostredia a princípmi trvalej udržateľnosti.

**Špecifický cieľ 2.3: Vývoj inteligentných energetických systémov, sietí a uskladnenia mimo transeurópskej energetickej siete (TEN-E)**

**2.3.1. Podpora inteligentných energetických systémov vrátane uskladňovania energie**

V rámci tejto aktivity bude pomoc smerovaná na:

* podporu inteligentných energetických systémov a uskladňovania energie za účelom efektívneho využívania zdrojov a akumulačných zariadení prepojených so sústavou, vytvorenia možností pre aktívne zapájanie koncových užívateľov do procesu optimalizácie a znižovania ich energetických nárokov a nákladov, ako aj zlepšenia energetickej efektívnosti a znižovania energetických strát,

Súčasťou podpory budú aj opatrenia naoptimalizáciu systémov, zavádzanie meracích systémov a kybernetickej bezpečnosti a pod.

V rámci opatrenia sa uvažuje aj s podporou pre BSK.

V rámci tejto priority sa uvažuje aj s využitím FN, v závislosti od výsledkov ex ante hodnotenia.

Oprávnenými prijímateľmi pre Prioritu **Energetická efektívnosť a dekarbonizácia** a pre Špecifické ciele 2.1., 2.2., 2.3. sú pri zohľadnení princípov rovnosti, inklúzie a nediskriminácie:

* + podniky, domácnosti a verejný sektor prijímateľom budú podniky, vrátane miestnych distribučných spoločností.
	+ vlastníci bytov a nebytových priestorov a verejný sektor
	+ podniky, ktoré sa venujú výrobe a distribúcii tepla (event. v kombinácii s výrobou elektriny) a chladu
	+ MH SR alebo ním zriadené rozpočtové alebo príspevkové organizácie a subjekty verejnej správy, ako aj širokú verejnosť
* podniky prevádzkujúce infraštruktúru zásobovania teplom a chladom, ako aj systémy uskladňovania energie
* sektor domácností
* podniky, ktoré budú využívať identifikované zdroje geotermálnej energie na energetické účely.

**Priorita: ŽIVOTNÉ PROSTREDIE**

**Špecifický cieľ 2.4: Podpora adaptácie na zmenu klímy a prevencie rizika katastrof, ako aj odolnosti, a to s prihliadnutím na ekosystémové prístupy**

**Uvedený špecifický cieľ bude napĺňaný prostredníctvom nasledujúcich aktivít:**

2.4.1. Vodozádržné opatrenia na adaptáciu na zmenu klímy v sídlach a krajine a /alebo ochranu pred povodňami

2.4.2. Hydrogeologický prieskum zameraný na vymedzenie deficitných oblastí a zabezpečenie zdrojov pitnej vody v deficitných oblastiach

2.4.3. Podpora prevencie a manažmentu zosuvných rizík súvisiacich s nadmernou zrážkovou činnosťou

2.4.4. Preventívne opatrenia na ochranu pred povodňami viazané na vodný tok

2.4.5. Aktualizácia plánov manažmentu povodňového rizika, vrátane predbežného hodnotenia povodňového rizika a máp povodňového ohrozenia a máp povodňového rizika

2.4.6. Podpora adaptačného procesu na nižších úrovniach riadenia vypracovaním strategických dokumentov na úrovni VÚC, samospráv a v mikroregiónoch a podpora informačných kampaní a programov v oblasti adaptácie na zmenu klímy

2.4.7. Podpora prevencie a manažmentu rizík vyplývajúcich z porušovania legislatívnych predpisov v životnom prostredí

2.4.8. Identifikácia vývoja rizík, určenie spôsobov prevencie, zavádzanie postupov a opatrení na pripravenosť a reakciu na katastrofy spôsobené zmenou klímy.

2.4.9. Posilnenie a modernizácia intervenčných kapacít a infraštruktúry na zvládanie katastrof

2.4.10. Budovanie a modernizácia systémov včasného varovania a vyrozumievania.

**2.4.1. Vodozádržné opatrenia na adaptáciu na zmenu klímy v sídlach a krajine a /alebo ochranu pred povodňami**

Predmetom podpory sú adaptačné opatrenia na zmenu klímy, ktorých funkciou bude zadržiavanie vody alebo ochrana pred povodňami a prípadne kombinácia oboch týchto funkcií. V sídlach budú realizované opatrenia na záchyt a zadržiavanie zrážkovej vody prostredníctvom zelenej infraštruktúry (vytváranie bioretenčných systémov na zadržiavanie zrážkovej vody, ako sú dažďové záhrady, zberné jazierka a pod.) alebo prvkov technického charakteru (systémy na zadržiavanie zrážkovej vody – podzemné nádrže a pod.), ako aj ich kombinácie. Požiadavkou je súlad jednotlivých navrhovaných adaptačných opatrení s platnou Stratégiou adaptácie SR na zmenu klímy.

Súčasťou adaptačných opatrení v krajine budú opatrenia prírodného charakteru s využitím prvkov zelenej infraštruktúry, ako napr. obnova a udržateľný manažment mokradí (vrátane rašelinísk), ako aj inundačných území, vytváranie podmienok pre meandrovanie vybraných vodných tokov, vytváranie remízok. Okrem toho budú podporované aj technické opatrenia, ako napr. suchý polder alebo vsakovacie systémy.

Adaptačné opatrenia budú plniť vodozádržnú funkciu, čo prispeje k zmierneniu prejavov sucha. Niektoré typy opatrení budú slúžiť na ochranu pred povodňami v krajine tým, že zvýšia vodozádržnú schopnosť povodia, spomalia povrchový odtok do vodných tokov a znížia ich prietok. Tieto opatrenia prispejú k dosiahnutiu cieľov, ktoré sú definované v plánoch manažmentu povodňového rizika v čiastkových povodniach SR.

**2.4.2. Hydrogeologický prieskum zameraný na vymedzenie deficitných oblastí a zabezpečenie zdrojov pitnej vody v deficitných oblastiach**

Hydrogeologický prieskum bude zameraný na vymedzenie oblastí s deficitom pitnej vody a vyhľadávanie nových zdrojov podzemných vôd. Predmetom podporovanej aktivity bude realizácia vyhľadávacieho, ako aj podrobného hydrogeologického prieskumu. S využitím hydrogeologických vrtov sa overí prítomnosť zdrojov pitných vôd v deficitných oblastiach, čo prispeje k identifikácii rizík v zásobovaní pitnou vodou a v prípade potvrdenia prítomnosti vodného zdroja aj k ich zmierneniu.

**2.4.3. Podpora prevencie a manažmentu zosuvných rizík súvisiacich s nadmernou zrážkovou činnosťou**

V rámci aktivity budú riešené predovšetkým preventívne opatrenia na územiach, ktoré sú priamo ohrozené existujúcimi zosuvmi (v súlade s Programom prevencie a manažmentu zosuvných rizík 2021 - 2029 schváleným vládou SR). Aktivity budú sústredené na prevenciu vzniku nových škôd v postihnutom území (t. j. stabilizovanie aktívneho zosuvu tak, aby nedošlo k ohrozeniu zdravia a poškodeniu majetku obyvateľov na zatiaľ nezasiahnutom území, napr. vedľa/pod aktívnym zosuvom).

**2.4.4. Preventívne opatrenia na ochranu pred povodňami viazané na vodný tok**

Východiskom pre realizáciu preventívnych opatrení na ochranu pred povodňami na vodných tokoch sú plány manažmentu povodňového rizika v čiastkových povodiach SR. Realizáciou protipovodňových opatrení sa zabezpečí ochrana pred povodňami v geografickej oblasti, v ktorej existuje potenciálne významné povodňové riziko alebo kde možno predpokladať jeho pravdepodobný výskyt v súlade so schválenými plánmi manažmentu povodňového rizika. Podpora bude smerovaná na realizáciu technických opatrení (výstavba vodných stavieb - napr. ochranné hrádze, poldre, protipovodňové línie, úprava tokov a iné), ďalej zelených opatrení (napr. revitalizácia vodných tokov,) ako aj ich kombináciu.

**2.4.5. Aktualizácia plánov manažmentu povodňového rizika, vrátane predbežného hodnotenia povodňového rizika a máp povodňového ohrozenia a máp povodňového rizika**

Aktivita je v súlade s plnením cieľov smernice Európskeho parlamentu a Rady 2007/60/ES z 23. októbra 2007 o hodnotení a manažmente povodňového rizika transponovanej do zákona č. 7/2010 Z. z. o ochrane pred povodňami v znení zákona č. 180/2013 Z. z. v znení neskorších predpisov. Predmetom aktivity je vypracovanie a prehodnocovanie:

* máp povodňového ohrozenia – aktualizácia 2025 a máp povodňového rizika – aktualizácia 2025 podľa prehodnotenia predbežného hodnotenia povodňového rizika – aktualizácia 2024,
* plánov manažmentu povodňového rizika – aktualizácia 2027 podľa máp povodňového ohrozenia a máp povodňového rizika.

**2.4.6. Podpora adaptačného procesu na nižších úrovniach riadenia vypracovaním strategických dokumentov na úrovni VÚC, samospráv a v mikroregiónoch a podpora informačných kampaní a programov v oblasti adaptácie na zmenu klímy**

Aktivita je zameraná na zavedenie systematického adaptačného procesu na všetkých úrovniach riadenia. Jej predmetom je vytváranie regionálnych a lokálnych adaptačných stratégií, ktoré patria medzi dôležité nástroje v kompetencii samosprávy.

Podporované bude aj vytvorenie metodického a koncepčného rámca pre realizáciu adaptačných opatrení na rôznych úrovniach, ako aj vypracovanie strategickej štúdie vodozádržných opatrení pre vybrané lokality (povodie rieky Kysuca, povodie dolného Hrona a dolného Ipľa, oblasť Východoslovenskej nížiny). V rámci uvedenej aktivity bude podporená aj príprava projektovej dokumentácie adaptačných opatrení, a to za podmienky ich následnej realizácie.

Prostredníctvom vzdelávacích programov a informačných aktivít sa zabezpečí lepšia pripravenosť a informovanosť laickej i odbornej verejnosti, zvýši sa povedomie o adaptačných riešeniach založených na rôznych prístupoch (technické, zelené, kombinované a mäkké), doplní a zlepší sa systém vzdelávania pre verejnú správu, školy a ostatné subjekty (prevádzkovatelia/vlastníci/správcovia lesov, pôdy a vodných tokov a pod.).

**2.4.7. Podpora prevencie a manažmentu rizík vyplývajúcich z porušovania legislatívnych predpisov v životnom prostredí**

Predmetom aktivity je podpora opatrení na riešenie a elimináciu porušovania legislatívnych predpisov v oblasti životného prostredia pôvodcami znečistenia. Jej očakávaným dopadom je zníženie rizika a miery krátkodobého, ako aj dlhodobého znečistenia životného prostredia.

Podpora bude zameraná na posilnenie materiálového vybavenia a technického zabezpečenia aj personálneho posilnenia kontrolných zložiek v rezorte životného prostredia a v rezorte vnútra, ktoré dohliadajú na dodržiavanie príslušných právnych predpisov oblasti životného prostredia.

**2.4.8. Identifikácia vývoja rizík, určenie spôsobov prevencie, zavádzanie postupov a opatrení na pripravenosť a reakciu na katastrofy spôsobené zmenou klímy**

Pre zlepšenie pripravenosti na vznik mimoriadnych udalostí je potrebné vypracovanie analytických a koncepčných podkladov, zabezpečujúcich zber, spracovanie údajov a informácií, modelovanie a monitorovanie vývoja rizík viazaných na zmenu klímy, ako aj určenie spôsobov prevencie, zavádzanie postupov a opatrení na pripravenosť a reakciu, s cieľom znižovania rizika katastrof spôsobených zmenou klímy.

**2.4.9. Posilnenie a modernizácia intervenčných kapacít a infraštruktúry na zvládanie katastrof**

Realizáciou aktivity bude zabezpečené zvýšenie ochrany obyvateľstva a efektívnosti manažmentu mimoriadnych udalostí prostredníctvom posilnenia intervenčných kapacít záchranných zložiek zložiek vykonávajúcich povodňové zabezpečovacie práce a podpory opatrení nevyhnutných pre včasnú a efektívnu intervenciu, najmä prostredníctvom:

* + vybudovania nových špecializovaných záchranných modulov v zmysle Rozhodnutia EK o mechanizme Únie v oblasti civilnej ochrany
	+ budovania, obnovy a posilnenia technických, logistických a riadiacich kapacít záchranných zložiek, vrátane zložiek vykonávajúcich povodňové zabezpečovacie práce, a samosprávy, vrátanie nákupu vrtuľníkov ako aj podpory dobrovoľníkov
	+ zavádzania nových foriem koordinácie a výcviku pre zabezpečenie interoperability zložiek pri zvládaní katastrof
	+ zvyšovania povedomia obyvateľov a vzdelávanie v oblasti civilnej ochrany a krízového riadenia

**2.4.10. Budovanie a modernizácia systémov včasného varovania a vyrozumievania**

Modernizácia technológií a zavádzanie adresných systémov včasného varovania obyvateľstva , rozšírenie ich územnej dostupnosti, ako aj rozvíjanie, udržiavanie a posilnenie predpovedných, výstražných systémov vrátane monitorovania všetkých rizík katastrof prispeje k znižovaniu nimi spôsobených škôd.

**Špecifický cieľ 2.5: Podpora prístupu k vode a udržateľného vodného hospodárstva**

**Uvedený špecifický cieľ bude napĺňaný prostredníctvom nasledujúcich aktivít:**

2.5.1. Výstavba stokovej siete a čistiarní odpadových vôd v aglomeráciách nad 2 000 EO v zmysle záväzkov SR voči EÚ

2.5.2.A. Podpora infraštruktúry v oblasti nakladania s odpadovými vodami v aglomeráciách do
2 000 EO so zameraním na chránené vodohospodárske oblasti, ochranné pásma vodárenských zdrojov a chránené územia

2.5.2.B. Podpora infraštruktúry v oblasti nakladania s odpadovými vodami v aglomeráciách do 2 000 EO v dobiehajúcich regiónoch

2.5.3. Výstavba verejných vodovodov v obciach nad 2000 obyvateľov

2.5.4.A. Výstavba verejných vodovodov v obciach do 2 000 obyvateľov súbežne s výstavbou stokovej siete (spolu v jednej ryhe) mimo dobiehajúcich regiónov

2.5.4.B. Výstavba verejných vodovodov v obciach do 2 000 obyvateľov súbežne s výstavbou stokovej siete (spolu v jednej ryhe) v dobiehajúcich regiónoch

2.5.5. Výstavba, intenzifikácia alebo modernizácia úpravní vôd

2.5.6. Obnova verejnej stokovej siete a čistiarní odpadových vôd v aglomeráciách nad

2 000 EO

2.5.7. Obnova verejných vodovodov v obciach nad 2000 obyvateľov

2.5.8. Komplexné a spoľahlivé monitorovanie a hodnotenie stavu povrchových a podzemných vôd

2.5.9. Podpora (optimalizácia) spracovania dát pre efektívnejšiu vodnú politiku SR

**2.5.1. Výstavba stokovej siete a čistiarní odpadových vôd v aglomeráciách nad 2 000 EO v zmysle záväzkov SR voči EÚ**

S cieľom zabezpečiť plnenie záväzkov SR vyplývajúcich zo Zmluvy o pristúpení SR k EÚ a zo záväzkov vyplývajúcich zo smernice 91/271/EHS budú podporované aktivity zamerané na zlepšenie zberu, čistenia a vypúšťania komunálnych odpadových vôd v aglomeráciách nad 2 000 EO podľa Národného programu SR pre vykonávanie smernice 91/271/EHS.

Prioritou v rámci tejto aktivity bude zabezpečenie súladu s požiadavkami smernice 91/271/EHS podľa jednotlivých veľkostných kategórií aglomerácií (I. aglomerácie nad 10 000 EO; II. aglomerácie 5 000 – 10 000 EO; III. aglomerácie 2 000 – 5 000 EO), a to v prípadoch, v ktorých odvádzanie a/alebo čistenie komunálnych odpadových vôd nie je v súlade s požiadavkami smernice 91/271/EHS.

V rámci uvedenej aktivity bude podporovaná výstavba, rozšírenie a zvýšenie kapacity stokových sietí, ako aj výstavba, rozšírenie a zvýšenie kapacity čistiarní odpadových vôd vo vyššie uvedených veľkostných kategóriách aglomerácií nad 2000 EO; v aglomeráciách do 2 000 EO výstavba čistiarní odpadových vôd v prípadoch, ak už je vybudovaná stoková sieť minimálne na 80 % celej predmetnej aglomerácie.

**2.5.2.A. Podpora infraštruktúry v oblasti nakladania s odpadovými vodami v aglomeráciách do 2 000 EO so zameraním na chránené vodohospodárske oblasti, ochranné pásma vodárenských zdrojov, chránené územia**

V súlade s doplnkovými opatreniami RSV bude podporovaná výstavba stokovej siete a čistiarní odpadových vôd so zameraním prioritne na aglomerácie do 2 000 EO, ktoré sa nachádzajú v chránených oblastiach, t. j. v chránených vodohospodárskych oblastiach prirodzenej akumulácie vôd, v povodiach vodárenských tokov, v ochranných pásmach existujúcich vodárenských zdrojov, v pásmach ochrany prírodných liečivých zdrojov a zdrojov prírodných minerálnych vôd, ako aj na území národných parkov a chránených krajinných oblastí, vrátane budovania decentralizovaných systémov nakladania s komunálnymi odpadovými vodami (napr. extenzívne – prírodné systémy čistenia odpadových vôd).

Prioritne bude finančná pomoc smerovaná na výstavbu stokovej siete a čistiarní odpadových vôd v aglomeráciách do 2 000 EO, ktoré zasahujú do chránených vodohospodárskych oblastí, v ktorých sú veľkokapacitné zdroje podzemných vôd a ktoré smerujú k zamedzeniu ohrozenia kvality a kvantity podzemných vôd tak, aby nebolo ohrozené ich využívanie, vrátane vybudovania zberačov do existujúcich kapacitne vyhovujúcich ČOV. Podporované bude tiež vypracovanie metodických a informačných materiálov, ako aj zvyšovanie environmentálneho povedomia v oblasti nakladania s komunálnymi odpadovými vodami, najmä prostredníctvom decentralizovaných systémov.

**2.5.2.B. Podpora infraštruktúry v oblasti nakladania s odpadovými vodami v aglomeráciách do 2 000 EO v dobiehajúcich regiónoch**

V súlade s doplnkovými opatreniami RSV bude podporovaná výstavba stokovej siete a čistiarní odpadových vôd so zameraním prioritne na aglomerácie do 2 000 EO. Špecificky bude podporené pilotné zavádzanie decentralizovaných riešení nakladania s odpadovými vodami prioritne na územie zapojených krajov v rámci Iniciatívy Catching-up Regions.

**2.5.3. Výstavba verejných vodovodov v obciach nad 2000 obyvateľov**

S cieľom plnenia požiadaviek vyplývajúcich zo smernice 98/83/ES a podmienok v oblasti zásobovania obyvateľov SR bezpečnou pitnou vodou z verejných vodovodov budú podporované aktivity na výstavbu a rozšírenie obecných verejných vodovodov len v prípadoch súbežnej výstavby verejnej kanalizácie podľa aktualizovaného Národného programu SR pre vykonávanie smernice 91/271/EHS.

**2.5.4. A. Výstavba verejných vodovodov v obciach do 2 000 obyvateľov súbežne s výstavbou stokovej siete (spolu v jednej ryhe)**

S cieľom plnenia požiadaviek vyplývajúcich zo smernice 98/83/ES a podmienok v oblasti zásobovania obyvateľov SR bezpečnou pitnou vodou z verejných vodovodov budú podporované aktivity na výstavbu a rozšírenie verejných vodovodov len v prípadoch súbežnej výstavby verejnej kanalizácie v aglomeráciách do 2 000 EO so zameraním prioritne na chránené oblasti (t.j. chránené vodohospodárske oblasti, ochranné pásma vodárenských zdrojov a chránené územia).

**2.5.4.B. Výstavba verejných vodovodov v obciach do 2 000 obyvateľov súbežne s výstavbou stokovej siete (spolu v jednej ryhe) v dobiehajúcich regiónoch**

S cieľom plnenia požiadaviek vyplývajúcich zo smernice 98/83/ES a podmienok v oblasti zásobovania obyvateľov SR bezpečnou pitnou vodou z verejných vodovodov budú podporované aktivity na výstavbu a rozšírenie obecných verejných vodovodov len v prípadoch súbežnej výstavby verejnej kanalizácie v aglomeráciách do 2 000 EO so zameraním prioritne na územie zapojených krajov v rámci Iniciatívy Catching-up Regions. Podpora bude zameraná aj na obce s prítomnosťou MRK, v ktorých obyvatelia nemajú prístup k pitnej vode.

**2.5.5. Výstavba, intenzifikácia alebo modernizácia úpravní vôd**

Za účelom zabezpečenia plnenia cieľov smernice 98/83/ES a dodávok bezpečnej pitnej vody bude podporovaná aktivita na výstavbu, intenzifikáciu alebo modernizáciu úpravní vôd za účelom zabezpečenia bezpečnej pitnej vody so zameraním na riešenie problémov najmä s eutrofizáciou vôd, antimónom, mikrobiológiou a biológiou v prípade úpravní povrchových vôd a riešenia problémov s kvalitou vody v prípade úpravní vôd pre podzemné vody.

**2.5.6. Obnova verejnej stokovej siete a čistiarní odpadových vôd v aglomeráciách nad 2 000 EO**

Obnova verejnej kanalizácie a čistiarní odpadových vôd sa bude realizovať najmä v aglomeráciách nad 2 000 EO, ktoré sú situované v chránených oblastiach, t. j. v chránených vodohospodárskych oblastiach prirodzenej akumulácie vôd, v povodiach vodárenských tokov, v ochranných pásmach existujúcich vodárenských zdrojov, v pásmach ochrany prírodných liečivých zdrojov a zdrojov prírodných minerálnych vôd, ako aj v prípade situovania zdroja znečistenia na území národných parkov a chránených krajinných oblastí, podľa priorít stanovených v Pláne rozvoja verejných vodovodov a verejných kanalizácií pre územie SR na roky 2021 – 2027 . Postupne sa bude realizovať obnova verejných kanalizácií v ostatných oblastiach Slovenska. Podporované budú aktivity na obnovu potrubia stokovej siete alebo zberača a obnovu jednotlivých objektov a technologických zariadení ČOV.

**2.5.7. Obnova verejných vodovodov v obciach nad 2000 obyvateľov**

Obnova verejných vodovodov sa bude realizovať najmä v obciach s vybudovaným verejným vodovodom, ktorého stav je zlý až kritický podľa priorít stanovených v Pláne rozvoja verejných vodovodov a verejných kanalizácií pre územie SR na roky 2021 – 2027. Podporované budú aktivity na obnovu potrubia verejného vodovodu a obnovu jednotlivých objektov verejného vodovodu.

**2.5.8. Komplexné a spoľahlivé monitorovanie a hodnotenie stavu povrchových a podzemných vôd**

Predmetom podpory bude v súlade s platným Rámcovým programom monitorovania vôd Slovenska zabezpečenie požiadaviek vyplývajúcich z RSV (čl. 8), ale aj ďalších súvisiacich smerníc a zákonom č. 364/2004 Z. z. o vodách: zisťovanie množstva, kvality a režimu povrchových vôd a sledovanie vplyvov pôsobiacich na kvalitu a kvantitu povrchových vôd; hodnotenie stavu, množstva, režimu, kvality povrchových vôd a hodnotenie vplyvov pôsobiacich na kvalitu a kvantitu povrchových vôd; zisťovanie výskytu, množstva, režimu a kvality podzemných vôd a sledovanie vplyvov pôsobiacich na kvalitu podzemných vôd; hodnotenie stavu podzemných vôd a hodnotenie vplyvov pôsobiacich na kvalitu a kvantitu podzemných vôd.

**2.5.9. Podpora (optimalizácia) spracovania dát a informovanosti pre efektívnejšiu vodnú politiku SR**

Predmetom podpory bude konsolidácia dát a informácií odborných organizácií v oblasti vodného hospodárstva a vytvorenie efektívneho komplexného informačného systému o vode na národnej úrovni s cieľom dostupnosti relevantných dát a informácií o vode v súlade s implementáciou RSV. Podporované budú aj informačné aktivity v oblasti vodnej politiky.

Podpora pilotného zavádzania decentralizovaných riešení odvádzania a čistenia odpadových vôd a prístupu k pitnej vode (aktivita 2.5.2.B a 2.5.4.B) v rámci Iniciatívy Catching-up Regions bude smerovaná na územie zapojených krajov, so zreteľom na obce s prítomnosťou MRK.

**Špecifický cieľ 2.6: Podpora prechodu na obehové hospodárstvo, ktoré efektívne využíva zdroje**

**Uvedený špecifický cieľ bude napĺňaný prostredníctvom nasledujúcich aktivít:**

2.6.1. Podpora predchádzania vzniku odpadov, najmä biologicky rozložiteľných komunálnych odpadov a odpadov z obalov, ako aj podpora budovania centier/sietí opätovného používania alebo aktivít zameraných na opätovné použitie výrobkov (opravy, upcykling, atď.)

2.6.2. Podpora zberu komunálnych odpadov (PAYT systém) a dobudovania, intenzifikácie a rozšírenia systémov triedeného zberu komunálnych odpadov so zameraním na biologicky rozložiteľné komunálne odpady

2.6.3. Podpora prípravy odpadov na opätovné použitie, recyklácie odpadov vrátane anaeróbneho a aeróbneho spracovania biologicky rozložiteľných odpadov a opätovného spracovania odpadov na materiály, ktoré sa majú použiť ako palivo

2.6.4. Podpora vzdelávania a informovanosti spotrebiteľa a širokej verejnosti o obehovom hospodárstve a podpora koncepčných činností v oblasti obehového hospodárstva

2.6.5. Podpora elektronického zberu dát v oblasti odpadového hospodárstva

**2.6.1. Podpora predchádzania vzniku odpadov, najmä biologicky rozložiteľných komunálnych odpadov a odpadov z obalov, ako aj podpora budovania centier/sietí opätovného používania alebo aktivít zameraných na opätovné použitie výrobkov (opravy, upcykling, atď.)**

Aktivity zamerané na predchádzanie vzniku biologicky rozložiteľných komunálnych odpadov podporou domáceho, komunitného a farmárskeho kompostovania, podpora obalových technológií znižujúcich produkciu obalov (následne odpadov z obalov), podpora obalových technológií využívajúcich obaly s recyklovanou zložkou, recyklovateľné, biodegradovateľné obaly alebo opätovne použiteľné obaly, ako aj podpora projektov zameraných na opätovné použitie výrobkov, napríklad opravy výrobkov a ich upcycling za účelom ich opätovného používania, taktiež budovanie centier opätovného používania výrobkov, podpora platforiem na opätovné použitie výrobkov, ako aj podpora lokálnych zálohových systémov a systémov opätovného plnenia vrátane podpory správcov takýchto systémov s rovnakou lokálnou/regionálnou pôsobnosťou.

**2.6.2 Podpora zberu komunálnych odpadov (PAYT systém) a dobudovania, intenzifikácie a rozšírenia systémov triedeného zberu komunálnych odpadov so zameraním na biologicky rozložiteľné komunálne odpady**

Zavádzanie množstvového zberu komunálnych odpadov (PAYT systém). V oblasti triedeného zberu bude zameranie aktivity na budovanie zberných dvorov, zefektívňovanie systémov triedeného zberu odpadov, ako aj rozširovanie systémov triedeného zberu o ďalšie zložky, napr. kuchynské odpady, drobný stavebný odpad, jedlé oleje a tuky, nebezpečné odpady z domácností, atď.

**2.6.3. Podpora prípravy odpadov na opätovné použitie, recyklácie odpadov vrátane anaeróbneho a aeróbneho spracovania biologicky rozložiteľných odpadov a opätovného spracovania odpadov na materiály, ktoré sa majú použiť ako palivo**

Pôjde o aktivity ako výstavba nových zariadení alebo rekonštrukcia existujúcich zariadení na prípravu odpadov na opätovné použitie; výstavba nových zariadení alebo rekonštrukcia existujúcich zariadení na recykláciu odpadov vrátane anaeróbneho a aeróbneho spracovania biologicky rozložiteľných odpadov a výstavba nových zariadení alebo rekonštrukcia existujúcich zariadení na opätovné spracovanie odpadov na materiály, ktoré sa majú použiť ako palivo. Podporované aktivity musia byť v súlade s Programom odpadového hospodárstva SR.

**2.6.4. Podpora vzdelávania a informovanosti spotrebiteľa a širokej verejnosti o obehovom hospodárstve a podpora koncepčných činností v oblasti obehového hospodárstva**

Finančná podpora bude smerovaná na informovanie verejnosti, spotrebiteľov a dotknutých subjektov o nutnosti a výhodnosti predchádzania vzniku odpadov, o životnom cykle produktov; propagáciu dobrovoľných nástrojov environmentálnej politiky, najmä systémov environmentálneho manažérstva, vrátane EMAS, ako aj propagácia zeleného verejného obstarávania, produktov a služieb s právom používať environmentálnu značku; na informačné programy pre samosprávy, zamerané najmä na záväznosť novej hierarchie odpadového hospodárstva a uplatňovanie dobrovoľných nástrojov environmentálnej politiky; na zvyšovanie environmentálneho povedomia a informovanosti v oblasti propagácie materiálov, ktoré budú vyrobené z recyklovaných odpadov z obalov a z odpadového papiera, skla, plastov a viacvrstvových kombinovaných materiálov a ktoré slúžia na výrobu obalov a ďalších výrobkov, v zmysle smernice 94/62/ES; na informačné kampane, výchovné a osvetové aktivity a podporné programy, ktorých cieľom bude meniť zaužívané spôsoby správania sa spotrebiteľov v oblasti predchádzania vzniku odpadov, opätovného použitia výrobkov; na informačné kampane, výchovné a osvetové aktivity a podporné programy rozširujúce environmentálne povedomie obyvateľstva v oblasti triedeného zberu, zvyšovania miery recyklácie a iných spôsobov zhodnocovania odpadov; taktiež na podporu koncepčných činností v oblasti odpadového a obehového hospodárstva (vrátane analýz, štúdií a pod.).

**2.6.5. Podpora elektronického zberu dát v oblasti odpadového hospodárstva**

Financované bude rozšírenie informačného systému o ďalšie integrácie a vytvorenie nových modulov s reflektovaním na aktuálny vývoj legislatívy.

**Špecifický cieľ 2.7: Posilnenie ochrany a zachovania prírody, biodiverzity a zelenej infraštruktúry, a to aj v mestských oblastiach a zníženia všetkých foriem znečistenia**

**Uvedený špecifický cieľ bude napĺňaný prostredníctvom nasledujúcich aktivít:**

2.7.1. Vypracovanie a realizácia schválených dokumentov manažmentu osobitne chránených častí prírody a krajiny

2.7.2. Mapovanie a monitoring biotopov a druhov

2.7.3.A. Podpora biologickej a krajinnej diverzity a kvality ekosystémových služieb prostredníctvom udržovania a budovania zelenej a modrej infraštruktúry a eradikácie a potláčania vplyvu inváznych nepôvodných druhov

2.7.3.B. Podpora budovania prvkov zelenej a modrej infraštruktúry v mestách a mestských oblastiach

2.7.4. Zabezpečenie kontinuity vodných tokov a ich revitalizácie za účelom podpory biodiverzity

2.7.5. Podpora spolupráce v oblasti ochrany prírody a krajiny

2.7.6. Zabezpečenie prieskumu, sanácie a monitorovania environmentálnych záťaží

2.7.7. Technické, technologické a ekonomické opatrenia na zníženie emisií znečisťujúcich látok do ovzdušia z veľkých a stredných stacionárnych zdrojov

2.7.8. Zníženie emisií látok znečisťujúcich ovzdušie prostredníctvom náhrady kotlov na tuhé fosílne palivá v domácnostiach nízkoemisnými vykurovacími zariadeniami vrátane informačných aktivít zameraných na zlepšenie kvality ovzdušia

2.7.9. Zlepšovanie systému monitorovania kvality ovzdušia na národnej, lokálnej/ regionálnej úrovni, monitorovania vplyvu znečistenia ovzdušia na ekosystémy, riadenia kvality ovzdušia, vrátane vybudovania nového informačného systému o emisiách

2.7.10. Eliminácia fragmentácie krajiny rozrastania zastavaných plôch prostredníctvom revitalizácie zanedbaných a nevyužívaných území v intravilánoch sídiel

**2.7.1. Vypracovanie a realizácia schválených dokumentov manažmentu osobitne chránených častí prírody a krajiny**

Najmä realizácia manažmentových opatrení v osobitne chránených častiach prírody a krajiny, predovšetkým v územiach sústavy Natura 2000 (v súlade s PAF pre sústavu Natura 2000 v Slovenskej republike podľa článku 8 smernice Rady 92/43/EHS na roky 2021-2027) a územiach medzinárodného významu. Podporované bude aj dobudovanie a rozšírenie záchranných staníc pre ohrozené druhy živočíchov a rekonštrukcia objektov určených na výkon funkcií štátnej ochrany prírody. Ide o opatrenia zahrnuté v dokumentoch pre vyhlasovanie osobitne chránených častí prírody a krajiny alebo dokumentoch starostlivosti o tieto územia obstarávaných alebo schvaľovaných podľa zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon č. 543/2002 Z. z.“), resp. iných dokumentoch manažmentu chránených území či druhov. Podpornou aktivitou je príprava a/alebo aktualizácia dokumentácie ochrany prírody a krajiny obstarávanej alebo schvaľovanej podľa zákona č. 543/2002 Z. z., resp. iných dokumentov manažmentu chránených území či druhov. Doplnkovou oprávnenou aktivitou je aj strážna služba.

**2.7.2. Mapovanie a monitoring biotopov a druhov**

Mapovanie a monitoring biotopov a druhov za účelom pravidelného reportingu pre Európsku komisiu, ktorý vyplýva zo smernice o biotopoch (čl. 2 ods. 2, 11, 16, 17) a smernice o ochrane vtáctva (čl. 9, 12), zo zákona č. 543/2002 Z. z. (§ 6, § 56, § 65 ods. 1 písm. o), § 65a ods. 1 písm. t) a i.). Ide o kontinuálny monitoring biotopov a druhov, ktorý je SR povinná vykonávať a jeho výsledky predkladať Európskej komisii v súlade s požiadavkami stanovenými vo vyššie uvedených smerniciach. Súčasťou podpory je sledovanie parametrov cieľov ochrany pre biotopy a druhy európskeho významu v územiach sústavy Natura 2000, vrátane biotopov hlucháňa hôrneho.

**2.7.3.A Podpora biologickej a krajinnej diverzity a kvality ekosystémových služieb prostredníctvom udržovania a budovania zelenej a modrej infraštruktúry a eradikácie a potláčania vplyvu inváznych nepôvodných druhov**

Opatrenia zamerané na zachovanie a obnovu biodiverzity a ekosystémov najmä mimo chránených území, a to aj v mestskom prostredí. Aktivita zahŕňa realizačné opatrenia na zlepšenie stavu biotopov a druhov mimo vodných tokov (ako napr. odstraňovanie a spriechodňovanie bariér a vytváranie migračných koridorov, zachovanie a obnova priaznivého stavu mokradí), na poľnohospodárskej a lesnej pôde tam, kde táto činnosť nebude dostatočne pokrytá Spoločnou poľnohospodárskou politikou (SPP), pri cestných a železničných koridoroch tam, kde to bude potrebné z pohľadu ochrany prírody a biodiverzity, ako aj v oblasti sídiel (najmä pre druhy vyskytujúce sa na budovách).

Súčasťou aktivity je aj podpora prvkov zelenej a modrej infraštruktúry na miestnej úrovni. Príkladom sú koridory prepájajúce ekologicky významné územia dôležité aj pre migráciu druhov. Podporované bude aj spracovanie dokumentov pre vybudovanie systému krajinného plánovania a udržania krajinných štruktúr, ako aj mapovania ekosystémov, ich obnovy a hodnotenia ich služieb.

Pozornosť je venovaná aj preventívnemu riešeniu nepôvodných inváznych druhov, ktoré sú po ľudských a ekonomických aktivitách druhou najčastejšou príčinou straty biodiverzity. Podpornou aktivitou je príprava akčných plánov, ako aj realizácia eradikačných a potláčajúcich aktivít týkajúcich sa inváznych nepôvodných druhov podľa § 6 zákonač. 150/2019 Z. z. a súvisiace budovanie kapacít.

Doplnkovou oprávnenou aktivitou je zlepšenie ochrany biodiverzity druhov, ktoré sú ohrozené medzinárodných obchodom (CITES), vrátane posilnenia informačného systému.

**2.7.3.B. Podpora budovania prvkov zelenej a modrej infraštruktúry v mestách a mestských oblastiach**

Podporované budú opatrenia v mestách a v mestských oblastiach budovaním prvkov zelenej a modrej infraštruktúry s cieľom zníženia efektu mestských teplotných ostrovov, zvýšenia estetickej funkcie a posilnenia zelených prvkov. Pozitívnym vedľajším efektom realizovaných aktivít bude adaptácie urbanizovaného prostredia na negatívne dôsledky zmeny klímy. Príkladom sú riešenia zamerané na mestské parky, verejné priestranstvá a mestskú zeleň a vnútrobloky sídlisk.

**2.7.4. Zabezpečenie kontinuity vodných tokov a ich revitalizácia za účelom podpory biodiverzity**

Predmetom podpory je odstraňovanie bariér na vodných tokoch, opatrenia na zabezpečenie revitalizácie vodných tokov, najmä na. elimináciu narušenia pozdĺžnej kontinuity tokov a biotopov, ako aj na zabezpečenie laterálnej spojitosti mokradí/inundácií s tokom (napr. prepojenie mŕtvych ramien s tokmi). Východiskom pre navrhované opatrenia je aktuálny Vodný plán Slovenska, ako aj koncepčné dokumenty v oblasti ochrany prírody, biodiverzity a krajiny. V rámci uvedenej aktivity bude podporená aj príprava projektovej dokumentácie na prípravu uvedených opatrení, a to za podmienky ich následnej realizácie.

**2.7.5. Podpora spolupráce v oblasti ochrany prírody a krajiny**

Zlepšenie spolupráce medzi dotknutými subjektmi v oblasti ochrany prírody a krajiny, vrátane vlastníkov pozemkov v chránených územiach, prostredníctvom budovania a vybavenia centier vo vhodných lokalitách, realizácie komunikačných kampaní, organizovania školení a výstav, podujatí zameraných na zvyšovanie environmentálneho povedomia a osvety v širšom kontexte.

Na realizáciu týchto aktivít bude slúžiť tiež podpora environmentálnych centier, aj v chránených územiach, slúžiacich pre odbornú a laickú verejnosť .

**2.7.6. Zabezpečenie prieskumu, sanácie a monitorovania environmentálnych záťaží**

Aktivita bude zameraná najmä na sanáciu EZ, ako aj realizácia ich prieskumu a monitorovania. Sanačné práce budú realizované v súlade s princípom „znečisťovateľ platí“ (teda za podmienky, že sa v konaní podľa zákona č. 409/2011 Z. z. zistí, že pôvodca EZ zanikol alebo zomrel a nie je možné určiť povinnú osobu, v dôsledku čoho zodpovednosť za sanáciu EZ prechádza na štát) a v súlade s pravidlami pre poskytovanie štátnej pomoci subjektom zúčastňujúcim sa hospodárskej súťaže.

Ďalšími podporovanými aktivitami sú prieskum a monitorovanie EZ. Nadväzne bude realizovaná priebežná aktualizácia Informačného systému environmentálnych záťaží.

Na podporu progresívnych spôsobov riešenia EZ bude slúžiť vytvorenie inovačného a technologického klastra a chemicko-technologického centra.

**2.7.7. Technické, technologické a ekonomické opatrenia na zníženie emisií znečisťujúcich látok do ovzdušia z veľkých a stredných stacionárnych zdrojov**

Podporované budú opatrenia realizované na stacionárnych zdrojoch znečisťovania ovzdušia, ktorých výsledkom bude zníženie emisií látok znečisťujúcich ovzdušie v súlade so smernicou o národných emisných stropoch a/alebo smernice o kvalite okolitého ovzdušia a čistejšom ovzduší v Európe. V rámci týchto opatrení bude predmetom podpory najmä inštalovanie a modernizácia technológií na znižovanie emisií znečisťujúcich látok do ovzdušia, hlavne odlučovacích zariadení a iných koncových technológií, ako aj realizácia zmien technologických postupov za účelom zníženia emisií znečisťujúcich látok do ovzdušia. Pri vymedzení predmetu podpory bude zároveň dôsledne uplatňovaný princíp „znečisťovateľ platí“, čo znamená, že podporované budú opatrenia nad rámec noriem EÚ (napr. nad rámec limitov BAT) alebo na včasné prispôsobenie sa budúcim normám EÚ.

**2.7.8. Zníženie emisií látok znečisťujúcich ovzdušie prostredníctvom náhrady kotlov na tuhé fosílne palivá v domácnostiach nízkoemisnými vykurovacími zariadeniami vrátane informačných aktivít zameraných na zlepšenie kvality ovzdušia**

Znečistenie ovzdušia prachovými časticami PM (PM10 a PM2,5) predstavuje na Slovensku závažný problém a podľa údajov SHMÚ sa na tomto znečistení najvýznamnejšie podieľa sektor vykurovania domácností. Z dôvodu nedodržiavania limitných hodnôt pre prachové častice je voči SR od roku 2010 vedený infringement, ktorý v prípade nedostatočného riešenia situácie môže vyústiť až do súdneho konania. Bez finančnej podpory výmeny kotlov v domácnostiach bude veľmi problematické zabezpečiť zlepšenie kvality ovzdušia v zmysle požiadaviek smernice Európskeho parlamentu a Rady 2008/50/ES o kvalite okolitého ovzdušia a čistejšom ovzduší v Európe. Opatrenie sa zameria primárne na podporu domácností v súvislosti s výmenou zastaraných/ nevhodných kotlov na tuhé fosílne palivá za nízkoemisné alebo bezemisné vykurovacie systémy s výnimkou obnoviteľných zdrojov energie. Špecificky bude potrebné zamerať opatrenia na nízko-príjmové domácnosti čeliace energetickej chudobe.

Zvyšovanie povedomia verejnosti a cieľových skupín, najmä v súvislosti s problematikou lokálnych kúrenísk, ktoré sú významným zdrojom znečistenia ovzdušia, sú významnou podpornou aktivitou. Informačné aktivity v oblasti ochrany ovzdušia, orientované na prax a požiadavky na technologické postupy z hľadiska zabezpečenia ochrany ovzdušia v súlade s legislatívou EÚ, prispejú k uplatňovaniu prístupov zameraných na znižovanie znečistenia ovzdušia a zlepšenie jeho kvality.

**2.7.9. Zlepšovanie systému monitorovania kvality ovzdušia na národnej, lokálnej/ regionálnej úrovni, monitorovania vplyvu znečistenia ovzdušia na ekosystémy, riadenia kvality ovzdušia, vrátane vybudovania nového informačného systému o emisiách**

Aktivity zamerané na aktualizáciu a modernizáciu monitorovacieho systému kvality ovzdušia sú dôležité pre výkon opatrení na zlepšovanie kvality ovzdušia. Súčasťou podporovaných aktivít bude obnova prístrojového vybavenia, ale aj rozšírenie monitorovania o ďalšie znečisťujúce látky (napr. častice black carbon, častice PM0,1) a doplnenie monitorovania vplyvu znečistenia na ekosystémy, t. j. monitorovanie niektorých ďalších ukazovateľov a zraniteľných ekosystémov v zmysle smernice Európskeho parlamentu a Rady 2016/2284. Predmetom podpory bude tiež zriadenie elektronickej databázy o malých zdrojoch znečisťovania ovzdušia a databázy o vykurovacích zariadeniach v domácnostiach.

Ďalšou aktivitou je vytvorenie nového národného emisného informačného systému za účelom skvalitnenia údajov o emisiách zo zdrojov znečisťovania ovzdušia.

**2.7.10. Eliminácia fragmentácie krajiny rozrastania zastavaných plôch prostredníctvom revitalizácie zanedbaných a nevyužívaných území v intravilánoch sídiel**

Cieľom podpory je revitalizácia zanedbaných a nevyužívaných území v intravilánoch sídiel eliminovať rozrastanie zastavaných území a fragmentáciu krajiny. Alarmujúci štatistický údaj, podľa ktorého zastavaná plocha na počet obyvateľov v období rokov 1996 – 2019 vzrástla o 21% vypovedá o neúmernom rozširovaní zastavaného územia. V intravilánoch sídiel pritom existujú územné rezervy, ktoré sú pripojené na infraštruktúru, pričom mnohé z nich vykazujú environmentálnu kontamináciu a zároveň pôsobia ako bariéra v optimálnom využívaní okolitých území prirodzenej funkčnosti sídiel.

Podpora bude smerovať do území, ktoré sú v správe alebo vlastníctve verejného sektora, majú usporiadané majetkové a prevádzkové vzťahy, ponúknu riešenia na vysokej úrovni environmentálnych kritérií (adaptácia na zmenu klímy, inovatívne architektonické riešenia) a významne dopomôžu k celkovému zapojeniu území do ekonomického, sociálneho a spoločenského kvalitatívneho rastu. Využitie pre verejný záujem bude zásadnou podmienkou podpory. Financovateľné bude inštitucionálne a technické zabezpečenie (riadenie projektového zámeru, publicita, posilňovanie odborných kapacít), vlastné investičné náklady projektov vrátane prípravy obnovy (vysporiadanie majetkových vzťahov, technické analýzy, plán využitia a obnovy, štúdie uskutočniteľnosti, projektová dokumentácia, inžinierske činnosti, realizácia obnovy vrátane stavebných činností, obnovy technickej infraštruktúry a zelene).

Žiadúcim parametrom bude zabezpečenie doplnkovej podpory prevádzky aktivít v obnovených priestoroch a územiach.

V prípade aktivít v rámci predmetného špecifického cieľa sú cieľovou skupinou obyvatelia SR.

V oblasti ochrany prírody, krajiny a podpory biodiverzity sú hlavné cieľové skupiny vzťahujúce sa k jednotlivým aktivitám nasledujúce.

V oblasti zlepšovania kvality ovzdušia sú cieľovou skupinou obyvatelia SR a hlavné cieľové skupiny vzťahujúce sa k jednotlivým aktivitám sú nasledujúce.

**V opatrení 2.7.3.B** Podpora budovania prvkov zelenej a modrej infraštruktúry v mestách a mestských oblastiach **špecifického cieľa 2.7.** Posilnenie ochrany prírody a biodiverzity, rozvoja zelenej infraštruktúry najmä v mestskom prostredí a zníženia znečistenia sa budú využívať integrované územné stratégie.

V rámci tejto priority sa uvažuje aj s využitím FN, v závislosti od výsledkov ex ante hodnotenia. Oprávnenou aktivitou v rámci priority je predinvestičná a projektová príprava.

Oprávnenými prijímateľmi pre Prioritu **Životné prostredie** a pre Špecifické ciele 2.4., 2.5., 2.6., 2.7. sú pri zohľadnení princípov rovnosti, inklúzie a nediskriminácie:

* subjekty verejnej správy, ako aj súkromného sektora
* MŽP SR a/alebo ním zriadené rozpočtové/príspevkové organizácie.
* správcovia vodných tokov, nájomcovia/vypožičiavatelia drobných vodných tokov alebo ich úsekov a tiež ďalšie subjekty verejnej správy, ako aj súkromného sektora
* správca vodohospodársky významných vodných tokov
* subjekty územnej samosprávy, subjekty ústrednej správy, ako aj subjekty verejného a súkromného sektora s pôsobnosťou v oblasti tvorby a ochrany životného prostredia
* rozpočtové a príspevkové organizácie MŽP SR poverené výkonom kontroly dodržiavania legislatívy v oblasti životného prostredia, ako aj MV SR, správca vodohospodársky významných vodných tokov
* MV SR a/alebo ním zriadené rozpočtové organizácie
* štátne rozpočtové organizácie a štátne príspevkové organizácie, subjekty územnej samosprávy a neziskové organizácie poskytujúce všeobecne prospešné služby
* obyvatelia žijúci v mestách a obciach, obyvatelia žijúci v oblastiach povodňového ohrozenia a v oblastiach povodňového rizika
* obyvatelia oblastí postihnutých deficitom vodných zdrojov
* obyvatelia žijúci na územiach s rizikom zosuvov
* obyvatelia žijúci v oblastiach povodňového ohrozenia a v oblastiach povodňového rizika

obyvatelia žijúci v okolí zdrojov znečistenia zložiek životného prostredia a prevádzkovatelia zdrojov znečistenia

* obyvatelia žijúci v aglomeráciách veľkostných kategórií nad 2000 EO, resp. obciach nad 2 000 obyvateľov
* ministerstvá a ostatné ústredné orgány štátnej správy, právnické osoby zriadené ministerstvami a ostatnými ústrednými orgánmi štátnej správy, samospráva, vedecké a vzdelávacie ustanovizne, podnikateľské subjekty a mimovládne organizácie.
	+ obce,
	+ združenia obcí,
	+ vlastníci verejných vodovodov a verejných kanalizácií podľa zákona o verejných vodovodoch a verejných kanalizáciách,
	+ právnické osoby oprávnené na podnikanie v oblasti verejných vodovodov a verejných kanalizácií vymedzené v zákone o verejných vodovodoch a verejných kanalizáciách.
	+ právnická osoba s akreditáciou na vykonávanie odberov a analýz vzoriek pre monitorovanie kvality povrchových vôd v útvaroch povrchových vôd podľa zákona o vodách,
	+ právnická osoba poverená MŽP SR na zisťovanie množstva a režimu povrchových vôd,
	+ právnická osoba poverená MŽP SR na zabezpečenie hodnotenia povrchových vôd podľa zákona o vodách,
	+ osoba poverená MŽP SR na zisťovanie výskytu, množstva, režimu a kvality podzemných vôd podľa zákona o vodách,
	+ osoba poverená MŽP SR na hodnotenie stavu a kvality podzemných vôd.
	+ ministerstvá a ostatné ústredné orgány štátnej správy s pôsobnosťou v oblasti vodného hospodárstva,
	+ právnické osoby zriadené ministerstvami a ostatnými orgánmi štátnej správy s pôsobnosťou v oblasti vodného hospodárstva,
	+ pre realizáciu informačných aktivít aj ďalšie subjekty verejného aj súkromného sektora s pôsobnosťou v oblasti vodného hospodárstva.
	+ subjekty územnej samosprávy, s dôrazom na obce s prítomnosťou MRK, ako aj
	+ subjekty verejného a súkromného sektora s pôsobnosťou v oblasti odpadového hospodárstva
	+ obyvatelia SR
	+ subjekty verejného a súkromného sektora s pôsobnosťou pre tvorbu a ochranu životného prostredia
	+ vlastníci alebo užívatelia pozemkov v chránených územiach,
	+ rozpočtové a príspevkové organizácie, zriadené MŽP SR, s pôsobnosťou v oblasti ochrany prírody
	+ rozpočtové a príspevkové organizácie, zriadené MŽP SR, s pôsobnosťou v oblasti ochrany prírody
	+ vlastníci alebo užívatelia pozemkov mimo chránených území,
	+ správcovia vodných tokov,
	+ nájomcovia/vypožičiavatelia drobných vodných tokov alebo ich úsekov podľa vodného zákona,
	+ vlastníci/prevádzkovatelia existujúcich vodných stavieb.
	+ obyvatelia žijúci na územiach s výskytom environmentálnych záťaží a/alebo dotknutých znečistením jednotlivých zložiek ŽP vyvolaným environmentálnou záťažou
	+ subjekty, na ktoré prechádza povinnosť odstrániť environmentálnu záťaž v prípade, ak pôvodca environmentálnej záťaže zanikol alebo zomrel a nie je možné určiť povinnú osobu v súlade s princípom znečisťovateľ platí,
	+ organizácia poverená výkonom geologických prác podľa geologického zákona.
* vlastníci rodinných domov, ako aj spoločenstvá vlastníkov bytov a nebytových priestorov/správcovia bytových domov, t. j. domácnosti.
	+ subjekty ústrednej správy s pôsobnosťou v oblasti tvorby a ochrany životného prostredia,
	+ subjekty územnej samosprávy – vyššie územné celky.
	+ príspevková organizácia MŽP SR poverená činnosťami v oblasti ochrany ovzdušia a tiež ďalšie subjekty verejného aj súkromného sektora s pôsobnosťou v oblasti ochrany a tvorby životného prostredia

**Priorita: UDRŽATEĽNÁ MESTSKÁ MOBILITA**

**Špecifický cieľ 2.8: Podpora udržateľnej multimodálnej mestskej mobility ako súčasti prechodu na hospodárstvo s nulovou bilanciou uhlíka**

**Uvedený špecifický cieľ bude napĺňaný prostredníctvom nasledujúcich aktivít:**

2.8.1. Rozvoj verejnej dopravy (okrem cyklodopravy)

2.8.2. Podpora cyklodopravy

2.8.3. Bratislava železničný uzol

Intervencie na území Bratislavského kraja budú financované z Kohézneho fondu, v ostatných krajoch z Európskeho fondu regionálneho rozvoja.

**2.8.1. Rozvoj verejnej dopravy (okrem cyklodopravy)**

Dlhodobou víziou stratégie podpory verejnej osobnej dopravy je zvrátiť doterajší nepriaznivý vývoj v deľbe prepravnej práce v osobnej doprave. Súčasný podiel v preprave osôb je na Slovensku značne v prospech individuálnej osobnej dopravy (IAD). Cieľom pre nadchádzajúce obdobie je systémovou integráciou jednotlivých dopravných systémov, ich lepšou organizáciou a vybavením vytvoriť podmienky pre udržateľnú mestskú a prímestskú mobilitu.

SR plánuje alokovať prostriedky z EÚ len pre vybrané segmenty verejnej osobnej dopravy. Prioritne budú podporené tie mestá a obce, ktoré prevádzkujú dráhovú MHD alebo kde MHD zabezpečujú špecializované dopravné podniky so 100 % účasťou mesta (Bratislava, Košice, Prešov, Žilina a Banská Bystrica). Podporu môžu získať aj regióny, mestá a obce, ktoré zabezpečujú dopravu na základe zmluvy o službách vo verejnom záujme s dopravnou spoločnosťou. Podmienkou poskytnutia podpory projektov je, aby bol pre príslušné mesto, obec alebo región vypracovaný strategický plán udržateľného rozvoja dopravy (Plán udržateľnej mobility (PUM), generel dopravy), ktorý potvrdzuje vhodnosť a potrebu ich implementácie.

V rámci podpory dráhovej MHD sa uvažuje s modernizáciou a rozšírením siete električkových tratí aj s podporou trolejbusovej trakcie. Tieto opatrenia umožnia redukciu autobusovej dopravy najmä v centre miest. Synergickou súčasťou podpory dráhovej MHD bude aj obstaranie moderných nízkopodlažných vozidiel - električiek a trolejbusov s kvalitatívne lepšími prevádzkovo-technickými parametrami oproti súčasnému stavu. Tam, kde to bude ekonomicky opodstatnené, bude snahou posilňovať postavenie dráhovej MHD na úroveň nosného systému pri preprave osôb.

V súvislosti s technickým stavom električkovej siete v Bratislave a Košiciach je možné konštatovať, že táto sieť nie je v optimálnom stave a je potrebné prijať ďalšie opatrenia s cieľom modernizovať hlavné mestské radiály. Modernizačné aktivity povedú k zlepšeniu stavu dopravnej infraštruktúry a tým k zvýšeniu cestovnej rýchlosti a úspore prevádzkových nákladov a nákladov na údržbu a opravy tratí. Projekty mestskej koľajovej dopravy v Bratislave budú technicky riešené ako štandardná električková dráha s rozchodom 1 000 mm bez zabezpečenia budúcej možnosti prechodu na rozchod 1 435 mm. Na území mesta Košice bude realizovaná modernizácia existujúcich tratí s rozchodom 1 435 mm. Súčasťou modernizačných prác by malo byť budovanie inteligentných križovatiek, funkciou ktorých je zabezpečiť preferenciu vozidiel verejnej osobnej dopravy. Aplikácia moderných technológií dokáže významne prispieť k plynulosti dopravy, znížiť meškanie spojov a zvýšiť obežnú rýchlosť vozidiel MHD.

Očakáva sa, že z dôvodu plánovaného rozširovania infraštruktúry dráhovej MHD, ako aj z dôvodu nárastu počtu a zmeny štruktúry disponibilných vozidiel, príslušným dopravným podnikom vzniknú špecifické nároky na organizáciu prác i budúcu údržbu a opravy vozidiel. Tieto faktory sa premietajú do potreby modernizácie existujúcej údržbovej základne vozidiel, resp. výstavby nového zázemia pre ich správu. Podpora bude smerovaná na modernizáciu údržbových základní dráhovej MHD a tých pracovísk dráhovej MHD, ktoré sú z ekonomických a prevádzkovo-technických dôvodov zlúčené s autobusovou dopravou. Cieľom aktivity je vytvoriť také technické podmienky, ktorými sa zabezpečí plná prevádzkyschopnosť vozidiel, ich rovnomernejšie rozmiestnenie na území mesta, zníženie podielu prístavných kilometrov a celkové zefektívnenie využitia vozového parku.

V mestách a mestských oblastiach, v ktorých tvorí nosnú sieť verejnej osobnej dopravy autobusová doprava, bude financovaná aj obnova vozidlového parku autobusov nízkopodlažnými vozidlami s alternatívnym pohonom spolu s budovaním zodpovedajúcej nabíjacej a plniacej infraštruktúry. Vozidlový park autobusov je značne zastaraný (priemerný vek 12 rokov), bez inovatívnych smart riešení, pričom staré autobusy produkujú výrazne viac škodlivých látok a hluku ako vozidlá s alternatívnym pohonom. Strategický plán rozvoja dopravy SR do roku 2030 definuje ako jedno z opatrení na zníženie znečistenia ovzdušia v mestách a v mestských oblastiach práve obnovu vozidlového parku ekologickými autobusmi.

Touto aktivitou dôjde k podpore implementácie smernice Európskeho parlamentu a Rady (EÚ) 2019/1161 z 20. júna 2019, ktorou sa mení smernica 2009/33/ES o podpore ekologických a energeticky úsporných vozidiel cestnej dopravy. Cieľom agendy je podporovať a stimulovať trh s ekologickými a energeticky úspornými vozidlami a zlepšiť príspevok odvetvia dopravy k politikám v oblasti životného prostredia, klímy a energetiky.

Popri infraštruktúrnych opatreniach bude v kontexte zavádzania a rozvoja IDS nemenej dôležité vytvárať podmienky pre zavádzanie moderných tarifných, informačných, oznamovacích a dispečerských systémov, vrátane zabezpečenia súvisiaceho vybavenia a zariadení, s cieľom zlepšiť informovanosť cestujúcich, ako aj zber, vyhodnocovanie a využívanie dát v kontexte rozvoja inteligentnej mobility. Intervencie do prímestskej verejnej osobnej dopravy sa budú realizovať v súlade s príslušnými plánmi udržateľnej mobility. Osobitný dôraz bude kladený na regióny zapojené do iniciatívy Catching-up Regions.

V prípade ekonomickej opodstatnenosti bude možné financovať aj projekt pravidelnej lodnej dopravy na Dunajskej vodnej ceste.

S cieľom využiť vnútrozemské vodné cesty ako prostriedok na zlepšenie dopravnej obsluhy môžu byť prostriedky operačného programu smerované na vybudovanie systému pravidelnej osobnej lodnej dopravy na dunajskej vodnej ceste v úseku Šamorín – Bratislava. Podmienkou realizácie projektu je predovšetkým preukázanie ekonomickej udržateľnosti a prevádzkovej vhodnosti projektu pre zlepšenie mobility v bratislavskom regióne.

Alternatívne možnosti prepravy v mestách môže ponúknuť nemotorová doprava. Jej prínosom je ekologická šetrnosť a malá priestorová náročnosť. Z týchto dôvodov je v súlade s modernými prístupmi k tvorbe a revitalizácii multifunkčných verejných priestorov potrebné rozširovať sieť pre nemotorovú dopravu a tým vytvárať podmienky pre obyvateľov pre zabezpečenie ich každodenných prepravných potrieb.

Hlavné oblasti podpory:

A. Výstavba a modernizácia tratí dráhovej MHD vrátane prvkov preferencie MHD,

B. Obnova a modernizácia mobilných prostriedkov dráhovej MHD (električky a trolejbusy) a vozidiel zabezpečujúcich MHD a prímestskú dopravu (autobusy na alternatívny pohon vrátane súvisiacej plniacej a nabíjacej infraštruktúry),

C. Výstavba a modernizácia infraštruktúry verejnej osobnej dopravy (napr. prestupných terminálov a záchytných parkovísk, zavádzanie opatrení preferencie verejnej osobnej dopravy),

D. Vybudovanie a modernizácia technickej základne na opravu a údržbu vozového parku MHD,

E. Zabezpečenie tarifných, informačných a dispečerských systémov,

F. Zavedenie pravidelnej osobnej lodnej dopravy po Dunaji (Dunajbus),

G. Podpora cyklistickej dopravy

H. Predinvestičná a projektová príprava.

**2.8.2. Podpora cyklodopravy**

V súčasnom období neustále narastá význam cyklodopravy pre mestskú a prímestskú mobilitu, preto komplementárnou súčasťou projektov multimodálnej mestskej mobility bude podpora cyklistickej dopravy a opatrenia na zvýšenie bezpečnosti cestujúcich. Výhodou cyklodopravy je ekologická šetrnosť a malá priestorová náročnosť. Zároveň významne prispieva k odľahčeniu prepravy individuálnou automobilovou dopravou.

Alternatívne možnosti prepravy v mestách môže ponúknuť nemotorová doprava, t. j. pešia a cyklistická doprava. Ich prínosom je ekologická šetrnosť a malá priestorová náročnosť. Z týchto dôvodov je v súlade s modernými prístupmi k tvorbe a revitalizácii multifunkčných verejných priestorov potrebné rozširovať sieť chodníkov a cyklotrás a tým vytvárať podmienky pre obyvateľov pre zabezpečenie ich každodenných prepravných potrieb.

Intervencie budú smerovať do tvorby a revitalizácie multifunkčných verejných priestorov, rozširovania a modernizácie siete chodníkov a cyklotrás, do odstavných zariadení pre bicykle/cyklostojanov, informačných tabúľ a pod.

Hlavné oblasti podpory:

1. Podpora cyklistickej dopravy,
2. Predinvestičná a projektová príprava.

**2.8.3. Bratislava železničný uzol**

V hlavnom meste SR budú podporované intervencie zamerané na výstavbu a modernizáciu infraštruktúry integrovaných dopravných systémov a ich previazanie na budovanie infraštruktúry nemotorovej dopravy, v súlade s tvorbou multifunkčných verejných priestorov, výstavbu a modernizáciu tratí mestskej dráhovej dopravy, budovanie prestupných terminálov a záchytných parkovísk a obnovu a modernizáciu mobilných prostriedkov mestskej dráhovej dopravy, vrátane súvisiaceho zázemia pre údržbu a správu nových vozidiel.

Existujúce železničné trate na území mesta Bratislava, ale aj iných miest, nekopírujú hlavné prepravné prúdy v rámci mesta, čo znemožňuje ich plné využitie ako nosného dopravného systému. Železničná doprava je však vhodným nosným systémom v prípade prímestskej a regionálnej dopravy a mala by zabezpečovať čo najväčšiu časť každodennej mobility. Na to je však nevyhnutné vybudovať terminály a záchytné parkoviská, ktoré umožnia prestup cestujúcich medzi jednotlivými dopravnými módmi. Súčasťou opatrení na podporu verejnej osobnej dopravy je aj aplikácia inteligentných dopravných systémov a budovanie integrovaných dispečerských riadiacich, informačných a tarifných systémov s cieľom zatraktívniť a zefektívniť verejnú osobnú dopravu.

Počet, rozmiestnenie a technické riešenie prestupných bodov bude stanovený na základe príslušných plánov dopravnej obslužnosti. Cieľom stavieb bude presmerovanie prímestskej dopravy z individuálnej dopravy na koľajovú dopravu, ako aj prevzatie dopravy zo zaťažených tratí z cestnej hromadnej dopravy – autobusov na veľkokapacitné dopravné systémy. Táto aktivita bude komplementárne doplnená intervenciami do železničnej dopravy z Cieľa 3.

Hlavné oblasti podpory:

A.Výstavba a modernizácia prestupných terminálov a záchytných parkovísk,

B. Predinvestičná a projektová príprava

**V opatrení 2.8.1.** Rozvoj verejnej dopravy (okrem cyklodopravy) a **v opatrení 2.8.2.** Podpora cyklodopravy **špecifického cieľa 2.8.** Podpora trvalo udržateľnej multimodálnej mestskej mobility sa budú využívať integrované územné stratégie.

Očakávané výsledky:

* zvýšenie prístupnosti a atraktivity verejnej osobnej dopravy s cieľom zvýšenia podielu verejnej osobnej dopravy na deľbe prepravnej práce a zníženie podielu individuálnej automobilovej dopravy,
* zníženie negatívnych vplyvov na životné prostredie vo veľkých aglomeráciách (zníženie hlukovej záťaže, vibrácií, prašnosti a produkcie emisií znečisťujúcich látok a skleníkových plynov),
* zlepšenie kvality služieb poskytovaných dráhovou MHD,
* zlepšenie dopravnej infraštruktúry a vytvorenie predpokladov pre zavedenie komplexných zmien v organizácii verejnej dopravy v sídlach,
* zabezpečenie bezpečnej a kvalitnej cyklo-dopravnej infraštruktúry a jej integrácie s inými druhmi dopravy,
* zvýšený podiel cyklistickej dopravy na celkovej deľbe prepravnej práce v mestskej a prímestskej doprave.

V rámci tejto priority sa uvažuje aj s využitím FN, v závislosti od výsledkov ex ante hodnotenia.

Oprávnenými prijímateľmi pre Prioritu **Udržateľná mestská mobilita** a pre Špecifický cieľ 2.8. sú pri zohľadnení princípov rovnosti, inklúzie a nediskriminácie:

* Dopravný podnik Bratislava, a. s.
* Dopravný podnik mesta Košice, a. s.
* Dopravný podnik mesta Prešov, a. s.
* Dopravný podnik mesta Žiliny s.r.o.
* hlavné mesto SR Bratislava
* mesto Košice
* mesto Prešov
* mesto Žilina
* mesto Banská Bystrica
* Železnice Slovenskej republiky
* MDV SR
* dopravcovia (autobusová doprava)
* Pro-Danubia – Združenie obcí pre miestnu dopravu po Dunaji
* VÚC a mestá a obce mimo jadrových sídiel UMR (cyklistická doprava)
* ústredné orgány štátnej správy a subjekty
1. ETS – Emission Trade System [↑](#footnote-ref-1)
2. PRÍLOHA k návrhu NARIADENIE EURÓPSKEHO PARLAMENTU A RADY, ktorým sa mení nariadenie (EÚ) 2018/842 o záväznom ročnom znižovaní emisií skleníkových plynov členskými štátmi v rokoch 2021 až 2030, ktorým sa prispieva k opatreniam v oblasti klímy zameraným na splnenie záväzkov podľa Parížskej dohody [↑](#footnote-ref-2)
3. § 2 ods. 8 zákona č. 555/2005 Z. z. o energetickej hospodárnosti budov a o zmene a doplnení niektorých zákonov [↑](#footnote-ref-3)
4. chránené vodohospodárske oblasti, ochranné pásma vodárenských zdrojov a chránené územia [↑](#footnote-ref-4)
5. dobiejajúce regióny [↑](#footnote-ref-5)